Паралимпия ўйинлари: Пара-велоспорт – O'zbekiston Milliy paralimpiya qo'mitasi\nПаралимпия ўйинлари: Пара-велоспорт\nПара-велоспорт – бу ҳа хил ногиронлик турига эга инсонлар учун мослаштирилган велосипед спорти. У Халқаро велосипедчилар иттифоқи томонидан бошқарилади.\nПара-велоспорт Паралимпия ўйинларининг энг шиддатли ва томошабоп спорт турларидан бири ҳисобланади. Унда 7 та йўналиш бор. Улар ўз ичига шоссе ва трек пойгаларини қамраб олади. Мусобақалар ёпиқ иншоотларда ва катта магистрал йўлларда ўтказилади.\nСпортчилар мусобақаларда 3 хил велосипедда ҳаракат қилишади:\nХендбайкларда (қўлда ишлайдиган велосипед)\nТрициклларда (бу мия фалажи касаллиги мавжуд бўлган спортчилар учун мўлжалланган 3 ғилдиракли велосипед)\nАйтиш керакки, пара-велоспорт Паралимпия тарихидаги энг ёш мусобақалардан биридир. Ушбу спорт тури бўйича дастлабки расмий мусобақалар ўтган асрнинг 80-йилларида бўлиб ўтган. Унда дастлаб кўриш қобилияти паст бўлган спортчилар иштирок этишган. Пара-велоспорт илк бор 1984 йил АҚШ ва Буюк Британияда ўтказилган ёзги Паралимпия ўйинлари дастурига киритилди. Унда ампутант спортчилар иштирок этишди.\nПара-велоспортда якка ва жамоавий баҳслар ўтказилади. Жамоавий беллашувларда бир мамлакатдан 3 та спортчи қатнашади. Кўзи ожиз спортчилар учун махсус велосипедлар кўрадиган жамоадоши билан тандемда ишлатилади. Улар шунингдек трасса пойгаларида ҳам иштирок этишлари мумкин. Аммо, ампутантлар ва мия фалажи бўлган велоспортчилар мусобақаларда фақатгина якка тартибда иштирок этишади. Бунинг учун улар махсус жиҳозланган велосипедлардан фойдаланишади.\nКеласи йил Токиода бўладиган ёзги Паралимпия ўйинларида сайёрамизнинг энг кучли 230 та велоспортчиси 51 та медаллар тўплами учун кураш олиб боради.\nФирдавсбек Мусабеков Токио-2020 Паралимпия ўйинларида иштирок этади\nСтол теннисини мана бундай ўйнашади (видео)


Ўзбекистон терма жамоаси Тошкентда ўртоқлик ўйини ўтказади - Халқ сўзи\n12:21 08 Май 2019 Спорт\nЎзбекистон миллий жамоаси июнь ойидаги ФИФА кунларида КХДР миллий жамоасига қарши Тошкентда ўртоқлик учрашуви ўтказади. Бу ҳақда ЎФА расмий сайти хабар берди.\n“Музокаралар натижасига кўра, Корея Халқ Демократик Республикаси терма жамоаси билан келишувга эришилди. Жорий йилнинг 7 июнь куни Шимолий Корея терма жамоаси пойтахтимизда меҳмон бўлади”, – дейилади ЎФА хабарида.\nЭслатиб ўтамиз, ушбу икки жамоа 2018 йил октябрь ойида ҳам Тошкентда ўртоқлик ўйини ўтказган ва унда мезбонлар Марат Бикмаевнинг ҳар икки бўлимда киритган биттадан голи эвазига ғалаба қозонганди (2:0). Бу – Ўзбекистон миллий жамоасининг аргентиналик бош мураббий Эктор Купер қўл остидаги илк ғалабаси бўлган.\nЎзбекистон миллий жамоаси шу йилнинг сентябрь ойидан бошлаб 2022 йил Қатарда бўлиб ўтадиган Жаҳон чемпионати саралаш баҳсларидаги иштирокини бошлайди.


Бу яширин иқтисодни соядан чиқаришнинг ўзбекча усулими? — Sof.uz\nЖАҲОН 40,664,529 30,363,808 1,123,217\nЎЗБЕКИСТОН 63,737 60,717 533\nБу яширин иқтисодни соядан чиқаришнинг ўзбекча усулими?\nАдҳам Абдулмўмин ўғли 15.10 09:32 1072 Колумнистлар\nЯширин иқтисодни соядан чиқариш мақсад қилинган янги фармон лойиҳаси эълон қилинди.\nУнда бир нечта фойдали таклифлар бор. Масалан, жисмоний шахсларга лицензия олмасдан таксичилик қилишга рухсат бериш, солиқ қўмитасидаги ходимлар сонини 1154 нафар штат бирлигига, яъни, 10 фоизга қисқартириш, риелторлик фаолияти билан шуғулланадиган шахслар учун солиқ ставкасини 25 фоиздан 13 фоизгача тушириш каби.\nАйни пайтда бу лойиҳада ҳукуматимизнинг халққа беқиёс "ғамхўрлиги" бўлган баъзи ғалати таклифлар ҳам бор.\nМасалан, 2021 йил 1 январдан бошлаб ҳар чоракда четдан олинадиган божхона тўловисиз почта жўнатмалари қиймати 1 000 АҚШ долларидан 200 АҚШ долларига туширилган. (Фармоннинг 14-банди, 3-хатбошиси). Яъни, энди четдан шахсий фойдаланиш учун сўнгги русумдаги бирон ноутбук, iPhone ёки Samsung телефонини олиб келтирмоқчи бўлсангиз, аввал божхона тўловини тўлаб қўйишингиз керак бўлади.\nАйни пайтда, Солиқ идораларининг Маълумотларни қайта ишлаш маркази тузилиб, унга бюджетдан 2020 йилда 100 миллиард сўмгача маблағ ажратилади ва бу "Марказни жиҳозлаш учун олиб кириладиган ускуналар, дастурий таъминот ва моддий-техника воситалари божхона тўловларидан озод қилинади". (Фармоннинг 13-банди, 1- ва 3-хатбошиси).\nҒалатими? – Ғалати: халққа 1 000 долларлик божсиз жўнатмалар ҳам кўп кўриляпти, давлат органига эса 10 000 000 (ўн миллион) долларгача бўлган жиҳозларни божсиз олиб кириш имкони бериляпти. Яна бу фақат битта ҳолатда, холос (бу каби қарор ва фармонлар анчагина).\nШунингдек, ушбу фармон лойиҳасига "Реал вақт режимида идоралараро электрон алоқа орқали солиқ органларига тақдим этиладиган қўшимча маълумотлар РЎЙХАТИ" ҳам илова қилинган бўлиб, 4-бандда "Солиқ органларининг автоматик электрон сўровлари асосида юридик ва жисмоний шахсларнинг омонатлари, кредитлари ва банк ҳисоб рақамларидаги пул айланмалари тўғрисида маълумот" бериш кераклиги кўрсатилган. Яъни, энди банк картангизни солиқчилар назорат қилиши мумкин бўлади.\nKun.Uz'га кўра, бу солиқ органларига пластик карточкалардаги маблағлар айланмалари ҳаракати (кунига 5 миллион сўмдан ва (ёки) 10 та транзакциядан ортиқ), шунингдек, ҳар ойнинг бошидаги маблағлар қолдиғи тўғрисида маълумот тақдим қилишни мажбурий қилиши мумкин.\nЯъни, кимнинг пластик картасида кунига шунча миқдорда пул айланса ёки транзакция ўтса, кейинги ой бошида солиқчилар ўша шахсга сим қоқиб, "Марҳамат қилиб солиқни тўлаб қўйинг", дейди. Чунки ҳамма маълумот уларнинг қўлида турибди-да. Бу ерда банк сири очиқ-ошкор бузилаётгани, мижознинг шахсий маълумотлари қонунга зид равишда солиқ органларига берилаётгани шубҳасиз. (Конституциянинг 36-моддаси).\nСавол туғилади: ўзи қайси жисмоний шахснинг пластик картасида кунига 5 миллион сўм айланади ёки 10 та транзакция ўтади? Ёки ўта пулдор одамнинг пластик картасида (чунки энг кўп ойлик оладиган одамнинг картасида ҳам бунча миқдордаги пул бир ойда бир марта айланади), ёки айни пайтда урфга айланган – хайрия мақсадида пул йиғилаётган пластик картада.\nЯъни, бу билан хайрия пулларидан ҳам солиқ олишга ҳаракат қилиняпти. Қонунлар майли, аммо бундай ҳаракат ахлоқий қарашларга қанчалик мос келади? Ўзи муайян ишни бажаришга (даволаниш, ўқишга пул тўлаш каби) имкони йўқ одамга хайрия қилинаётган бўлса-да, яна ундан ҳам солиқ тўласа. Яна бир бор ғалати эмасми?\nВаҳоланки, бизда GoFundMe каби хайрияларни мувофиқлаштирувчи, бу ишларни давлат органларининг кераксиз аралашуви ва қоғозбозлигидан халос қилувчи платформаларга ҳам рухсат берилмаган. "Вақф" каби давлат томонидан қўллаб-қувватланувчи хайрия жамғармалари эса ортиқча бюрократияси билан муҳтожларнинг тинкасини қуритади: бундай жойларга бирон касалидан даволаниш учун пул сўраб борган одам улар талаб қилган ҳужжатларни йиғиб топширгунича ўлиб кета қолади.\nШундай вазиятда, яна пандемия шароитида фармондаги айни бандлар, таклифлар ўринсиз бўлиб, халқ манфаати учун улардан воз кечиш керак.\nЯна бир гап: юқоридаги фармон лойиҳаси "норматив-ҳуқуқий ҳужжатлар платформаси"га муҳокама учун қўйилган. Фикр билдирганлар айни таклифларни қатъий рад этган (бир нечтасини мисол тариқасида келтирдим).\nМодомики, лойиҳа муҳокама учун қўйилган бўлса, унда билдирилган эътирозларни ҳисобга олиб, уни ўзгартириш керак. Акс ҳолда, бундай "муҳокама" ҳурматли бош вазиримиз Абдулла Арипов айтганидек популизм бўлиб қолади.\n19.10 12:55 1288\n18.10 10:09 1238\n19.10 10:29 1078\n19.10 10:41 1016\nКеча, 14:04 931\nБугун, 11:17 354 Ўзбекистон\nБугун, 10:19 69 Ўзбекистон\nБугун, 10:15 77 Ўзбекистон\nБугун, 10:06 338 Ўзбекистон\nБугун, 09:48 15 Ўзбекистон\nКеча, 17:51 558 Ўзбекистон


Электрон савдо тизими нима учун керак?\nС начала работы biznes-daily.uz 10 245 493\nГлавная "БИРЖА" Электрон савдо тизими нима учун керак?\n“ThinkTank NetWorking” форматидаги бозорлар ва рақобатни ривожлантириш бўйича “ALTERNATUS” мунозара ва таҳлил майдончаси фикр алмашувнинг янгича усули сифатида ўз ўрнига эга бўлиб бормоқда.\nҲозиргача ушбу майдончада мамлакатимизда “Ҳалол” савдо белгиси остида товарлар бозорини шакллантириш, бизнес таълимни ривожлантириш ва аҳолининг молиявий саводхонлигини ошириш, экспортчиларнинг янги бозорларга чиқиши учун зарур шарт-шароитлар яратиш ва экспорт диверсификацияси масалалари муҳокама қилинган.\n“Alternatus” мунозаралар майдонининг навбатдаги мулоқоти савдонинг рақамли экотизимини шакллантириш, бу борадаги тўсиқларни олиб ташлаш ва экспорт қилишда транзакцион харажатларни қисқартириш масаласига бағишланди. Мунозара Тадбиркорлик фаолияти асосларини ўқитиш республика маркази, USAIDнинг Марказий Осиёда рақобатбардошлик, савдо ва иш ўринларини ташкил этиш лойиҳаси ва Савдо-саноат палатаси билан ҳамкорликда уюштирилди.\nХўш, бу галги мавзу нимаси билан аҳамиятли? Шу ва бошқа саволлар билан Тадбиркорлик фаолияти асосларини ўқитиш республика маркази директори Улуғбек Камолитдиновга мурожаат қилдик.\n— Аввало шуни таъкидлаш керакки “Alternatus” мунозара майдонининг асосий мақсади маҳсулот ёки хизматларнинг янги бозорларини ташкил этиш учун нима қилиш керак ёки мавжуд шундай бозорлар ривожидаги тўсиқларни қандай йўқотиш мумкин, деган саволларга жавоб излаш ҳамда тегишли чораларни кўришга йўналтирилган. Яъни, давлат идоралари, бизнес вакиллари ва олимлар бир жойга йиғилиб шулар ҳақида фикр алмашади. Табиийки, уларнинг ҳар бирида, масалан, бозорга нисбатан ўз манфаати бор, яъни давлат идоралари бозорнинг қонуний ва тартибли бўлишини, олимлар тизимда янгиликлар яратишни, тадбиркор эса яхши фойда олишни хоҳлайди. Уларнинг мамлакатимиз тараққиёти учун устувор ҳисобланган муайян масалалар, мавжуд муаммоларни ечиш бўйича нуқтаи назарлари ва фикрлари эшитилиб, бирлаштирилгач, муқобил бир фикр — ҳар томонлама уйғунлашган ғоялар шакллантирилади, ўзаро мувозанатлашган ва ҳақиқий ҳолатдан келиб чиқадиган оқилона қарорлар қабул қилинади. Навбатдаги мунозара ҳам худди шу йўсинда кечди ва унинг аҳамияти шундаки, замонавий ахборот технологияларининг янги-янги имкониятларидан фойдаланиш бугунги ислоҳот талаби бўлиб турибди. Қолаверса, электрон тижорат ҳам вақтни, ҳам маблағни қисқартириш омилларидан бири саналади. Шундан келиб чиқиб савдонинг рақамли экотизимини шакллантириш бўйича мунозаранинг асосий мазмуни электрон савдо тизими иқтисодиёт учун зарурлиги, бу борадаги тўсиқларни олиб ташлаш ҳамда экспортдаги транзакцион харажатларни қисқартириш кераклигидан иборат бўлди. Масалан, анъанавий савдода тадбиркор ўз маҳсулотини чет эл бозорига муайян бир транспорт ва бир неча давлат чегараси орқали олиб ўтиб, сотиши мумкин. Электрон тижоратда шу ердан туриб ўз маҳсулотини, масалан Австралияга, бемалол сотиши учун шароит яратилади. Бу жараёнда албатта биринчидан бозорни кенгайтириш муҳим, чунки кичик ҳажмдаги бозорда электрон савдо унча яхши ишламайди. Иккинчидан, сотиб олувчиларнинг тўлов қобилияти юқори бўлиши керак. Афсуски, республикамиз аҳолиси етарлича тўлов қобилиятига эга эмас, шунинг учун анъанавий реал бозордан фойдаланишни маъқул кўради. Учинчидан, тўлов масаласини ечиш, кафолатланган тўлов тизими бўлиши лозим. Буларнинг барчасига эришиш учун эса талабга жавоб берувчи логистика керак. Бизда эса ҳозирда логистика ривожланмаган ва у жуда қиммат.\n– Санаб ўтилган муаммоларни ҳал этиш юзасидан қандай муқобил фикрлар шаклланди?\n– Асосий масала сифатида ягона платформани яратиш, яъни электрон савдо тизими ягона майдонда бўлиши мақсадга мувофиқ деган таклиф ўртага ташланди. Бу нимага дегани? Масалан, ҳозир бирор-бир корхонани рўйхатдан ўтказиш давлат хизматлари бўйича ягона дарча орқали амалга оширилади. Электрон тижорат иштирокчилари ягона дарчага бормасдан ўзининг платформасида виртуал ҳолатда ўз корхонасини очади, виртуал тарзда ходимларни ишга олади, уларга ҳақ тўлайди, маҳсулотини реклама қилади ва сотади. Умуман, ягона платформада ишлаб чиқарувчилар, сотувчилар, харидорлар, сервис компаниялари, савдони ташкиллаштирувчилар, етказиб берувчилар ҳаммаси битта эко тизимга бирлашади ва пировард натижада харажатлар анчага қисқаради. Бу мақсадга эришиш учун кўп ишлар қилиниши керак. Хусусан, ҳуқуқий базани қайта ва жиддий равишда кўриб чиқиш, бир қатор ҳужжатлардаги нормаларни ўзгартириш билан бирга, тартибга солиш жараёнларини иложи борича соддалаштириш, бозор иштирокчиларининг эркинлигини таъминлаш лозим бўлади. Ягона электрон платформа республика ичида фаолият юритадиган тизим ҳисобланади ва унда савдодан ташқари бошқа виртуал хизматлар ҳам кўрсатилади.\nБундан ташқари, давлатларо электрон ягона савдо майдонини яратиш ғояси ҳам илгари сурилди. У Марказий Осиё мамлакатларини қамраб олса, ўзаро савдо-сотиқ ва экспорт, логистикани ривожлантириш имкониятини беради.\nЯна бир масалага эътибор қаратилди. Юқорида тилга олинган тизимларни йўлга қўйиш кўп сонли мутахассисларни талаб қилади. Бу борада, масалан, Хитойнинг бутун дунёга машҳур “Алибаба” бизнес мактаби билан ҳамкорлик асосида соҳа учун малакали кадрларни тайёрлаш таклифи ҳам ўрганилиши мақсадга мувофиқдир.\nБундан ташқари, тўловлар масаласини кўриб чиқиш керак деган фикрга келинди. Яъни банкларга муқобил бўлган тўлов тизими яратилиши лозим. Чунки, банклар электрон тижоратда ҳали тажрибага эга эмас. Шунинг учун алоҳида ва мустақил ҳамда кафолатланган тўлов тизими фаолиятини қонун йўли билан мустаҳкамлаш таклифлари билдирилди. Бу давлатлараро ягона савдо майдонининг самарали ишлаб кетишида муҳим аҳамиятга эга.\nЭлектрон тижоратда туристик маҳсулотларнинг экспорти катта ўрин тутади. Мунозаралар чоғида туризм соҳасида, масалан, меҳмонхоналарни брон қилиш, электрон авиа ҳамда поезд чипталаридан фойдаланишни йўлга қўйишда ҳали кўп ишларни амалга ошириш зарурлиги маълум бўлди.\n– Электрон савдо майдонини яратиш ғоясининг ҳаётий воқеликка айланиши учун нималарга эътибор қаратиш муҳим?\n– Энг асосийси, техник шартларидан ташқари, бу жараёнда электрон савдо компаниялари пайдо бўлиши учун\nшароит яратиш ва уларни рағбатлантириш, электрон савдода сотиладиган маҳсулот, иш, хизматларнинг нархлари анъанавий бозор ёки дўкондагидан арзон бўлишини таъминлаш алоҳида аҳамиятга эга. Бундай мақсадга эришиш ўз навбатида тадбиркорликни ривожлантириш, улар учун тенг шароит яратиш ва ҳалол рақобатни шакллантириш, экспортни кенгайтириш, энг муҳими коррупциянинг олдини олиш ва аҳоли фарвонлигини оширишга олиб келади.\nУмуман, муҳокамалар пайтида билдирилган барча ғоялар умумлаштирилиб, чуқур ўрганилган ва асослантирилган ҳамда электрон тижоратни ривожлантириш учун биринчи навбатда нима ишлар қилиниши мумкинлиги ҳақидаги якуний хулоса ҳукуматга тақдим этилади. Шу ўринда “Alternatus” мунозаралар майдонининг олдингиларида муҳокама қилинган масалалар бўйича берилган таклифлар ва ишлаб чиқилган тавсиялар бир қатор муаммоларни бартараф этиш имкониятини бериб, кейинги йилларда қабул қилинган ҳужжатларга асос бўлиб хизмат қилганини таъкидлаш жоиз.


Президент Мирзиёев Хитойга амалий сафарини якунлаб, Тошкентга қайтди\n29 октябр 2020, Тошкент вақти: 07:36\n“Бир макон, бир йўл” халқаро форумида иштирок этиш учун 24-27 апрель кунлари амалий ташриф билан Пекинга борган Ўзбекистон президенти Шавкат Мирзиёев Тошкентга қайтди.\nПрезидент матбуот хизматининг хабар қилишича, халқаро форумда қилган чиқишида Мирзиёев минтақавий ҳамкорликка оид қатор ташаббусларни илгари сурди.\nШунингдек, сафар чоғида президент Хитой халқ республикаси раиси Си Цзиньпин билан учрашди ва икки давлат ўртасидаги ҳамкорликка оид масалаларни муҳокама қилди.\nБеларус, Тожикистон президентлари, Халқаро валюта жамғармаси бошқарув директори ва БМТ Бош котиби билан ҳам учрашувлар ўтказди.\n27 апрель оқшомида Шавкат Мирзиёев Хитойга ташрифини якунлаб, Тошкентга қайтди.


Quva.uz - Қува тиббиёт бирлашмаси “Пуллик ҳизмат” бўлими бошқа бинога кўчирилади.\nҚува тиббиёт бирлашмаси “Пуллик ҳизмат” бўлими бошқа бинога кўчирилади.\n2021-12-30 22:54:01 35\nКуни кеча ижтимоий тармоқлар орқали “амалдорлар кўзидан четда қолиб харобага айланган тиббиёт бўлими” сарлавҳаси остида тарқалган видео мақола бир қатор муҳокамаларга сабаб бўлди.\nҲолатга аниқлик киритиш, мавжуд муаммоларни аниқлаш ва бартараф этиш чораларини кўриш мақсадида туман ҳокимлиги, тиббиёт бирлашмаси ва масъуллардан иборат ишчи гуруҳ ҳолатни атрофлича ўрганиб чиқди.\nМазкур бино ҳақиқатда ҳозирда яроқсиз ҳолга келиб қолган бўлиб, илгари бинога туташ бино иншоотда туман тиббиёт бирлашмаси маъмурий биноси жойлашган эди.\nБино яроқсиз ҳолга келиб қолганлиги сабабли бузиш (снос)га тушган. Тиббиёт бирлашмаси бўлими Ўзбекистон Республикаси Президентининг ПФ-6110-сонли Фармони бўйича 2020 йилнинг декабр ойида кўп тармоқли марказий поликлиника биносига кўчирилди.\nТуман тиббиёт бирлашмаси раҳбарияти томонидан “Пуллик ҳизмат” бўлимини кўп тармоқли марказий поликлиника биносининг бўш турган хоналарига кўчириш бўйича тегишли кўрсатма берилган. Лекин бўлим раҳбари Ж.Умматалиев томонидан рад этилган.\nЖ.Умматалиев томонидан кўрсатилган ҳизматлар учун келиб тушаётган тўловларнинг 50 фоизи бўлим иш хаққи ва харажатлари учун, қолган 50 фоизи тиббиёт бирлашмаси раҳбарлари томонидан талон тарож қилинаётган баён этилган бўлиб, ушбу ҳолат тегишли мутахассислар томонидан ўрганилганда ушбу важлар асоссиз эканлиги аниқланди. Аслида келиб тушаётган маблағларнинг 50 фоизи бўлимнинг иш хаққи харажатлари, 40 фоизи бўлимга дори дармон харажатларига ажратилади ва қолган 10 фоиз қисми бўлимнинг хисоб рақамида қолиши аниқланди.\nЎрганиш якунида бўлим ҳизмат олиб бораётган бино яроқсизлиги ҳисобга олиниб 1 хафта муддатда кўп тармоқли марказий поликлиника биносининг бўш турган 3 та хонасига кўчириш ва уларга барча қулайликларни яратиш бўйича барча чоралар кўрилди.


17.03.2022 Mansur MustafoyevE'lonlar\n“Марказий Осиё фалсафий тафаккур тараққиётида тасаввуф таълимотининг ўрни ва аҳамияти” мавзусидаги республика илмий-назарий анжуман\nЯнги Ўзбекистоннинг Тараққиёт стратегиясида илгари сурилган устивор вазифалар ва тавсиялардан, “2020 йилда Бухоро шаҳри “Ислом маданияти пойтахти” деб эълон қилиниши, ҳамда Бухоро вилоят ҳокимининг 2018 йил 16 майдаги 147-ф-сон фармойиши билан “2020 йилда Бухоро шаҳрининг “Ислом маданияти пойтахти” деб эълон қилиниши муносабати билан вилоятда амалга ошириладиган чора-тадбирлар режаси”дан келиб чиққан ҳолда “Ижтимоий фанлар” кафедраси ва ўзаро ҳамкорлик доирасида бажарилаётган ишларни амалиёт билан интеграциялаш мақсадида 2022 йилнинг 25 мартда “Марказий Осиё фалсафий тафаккур тараққиётида тасаввуф таълимотининг ўрни ва аҳамияти” мавзусида республика миқёсидаги илмий–назарий анжуман ўтказилишини маълум қилади. Анжуманда қуйидаги йўналишлар бўйича шўъбалар фаолият кўрсатиши режалаштирилган:\nТасаввуфий ғояларнинг генезиси..\nМарказий Осиёда илк тасаввуфий тариқатлар.\nМарказий Осиёда мумтоз тасаввуфий тариқатлар.\nТасаввуфдаги фалсафий ғоялар.\nЗиёрат туризми: муаммолар ва ечимлар.\nАнжуманга мақолалар ўзбек, рус ва инглиз тилларида қабул қилинади.\nАнжуманга иштирок этишни хоҳловчилар қуйидаги тартибда ўз мақолаларини якка ҳолда ёки ҳаммуаллифликда тақдим этишлари мумкин. Маъруза материаллари Times New Roman 14 шрифти, 1,5 интервалда расмийлаштирилади. Қоғоз ўлчови А 4 (210 – 297 мм).\nМавзунинг номи катта ҳарфлар билан қорайтириб, қоғознинг ўртасига автоматик тарзда келтирилиб ёзилади, кейинги қаторга маърузачининг исми фамилияси, учинчи қаторда иш жойи ёзилади. Тезис ҳажми 3 саҳифадан ошмаган ҳолда, 1 нусха қоғозда ва электрон вариантда топширилиши лозим.\nМаъруза тезислари 2022 йилнинг 20 мартгача қадар қабул қилинади.\nЭслатма: (Ташкилий масалалар, тўпламни нашрга тайёрлаш ва чоп этиш учун 30000 сўм миқдорида бадал тўланиши лозим).\nМанзилимиз: Бухоро шаҳри, Қ.Муртазоев кўчаси, 15-уй, БухМТИ,\n“Ижтимоий фанлар” кафедраси, 1-бино, 413-хона.\nТелефонлар: 99 701 17 26\nЭлектрон почта: bferuz@list.ru\nOldingi Previous post: 15-mart-Xalqaro iste’molchilar kuni munosabati bilan «Eng zukko iste’molchi» ko’rik – tanlovi\nKeyingi Next post: Барқарор кийим ассортиментини лойиҳалаш услубини тадқиқ қилиш ва ишлаб чиқиш


Зухра Ходжимуратова – .:: Xadicha.uz\nTag Archives: Зухра Ходжимуратова\nИслом – омонлик дини\nNovember 18, 2020\tLeave a comment 38 Views\nАллоҳ таолога ўзига хос чексиз ҳамдлар бўлсин! Аллоҳнинг ҳабиби бўлган Муҳаммад саллаллоҳу алайҳи ва салламга беҳад саловату саломлар бўлсин! Аллоҳ таолонинг гўзал исмларидан бири – “Салом”, яъни барча нуқсонлардан саломат. Шунингдек, тинчлик, хотиржамлик ва роҳат берувчи дегани. Аллоҳ “Салом” сифати ила бандаларга тинчлик, омонлик, хотиржамлик ато қилади. Биз, мусулмонларни бир-бирларига “Ассаламу алайкум”, деб муҳаббатли бўлишни ўргатган ҳабибимиз Муҳаммад соллаллоҳу алайҳи ...\nМОЗИЙГА ҚАРАБ ИШ КЎРМОҚ ХАЙРЛИДУР!\nApril 3, 2020\tLeave a comment 97 Views\nБугунги куннинг энг долзарб мавзуси “Коронавирус” бўлиб қолди. Ҳар бир юртнинг Президентидан тортиб ҳар бир амалдоргача, ҳар бир амалдордан тортиб ҳар бир фуқарогача, қариядан тортиб ҳар бир ёшгача, муқимдан тортиб мусофиргача, Хитойдан тортиб Америкагача… Ўзи нима бўлди? Кечагина кўнгил кўчаларида истаган ишини қилиб юрган инсон нега бугун дунёга сиғмай қолди? Дунёни қўя туринг, кўчага чиқмай қолди… Келинг, ҳар бир ишда ...\nТинчлик ва осойишталик шукронаси\nFebruary 27, 2020\tLeave a comment 72 Views\nҲозирги глобаллашган жамиятда яшаётган эканмиз, ҳар куни дунёнинг турли жойларида бўлаётган воқеа ва ҳодисалардан хабардор бўлиб яшашимиз давр талабидир. Алҳамдулиллаҳ, ватанимиз тинч, осмонимиз мусаффо, фарзандларимиз оила даврасида, бехавотир ўқишга, ишга, бошқа ҳожатларимизга истлаганча бориб келаяпмиз. Ейишга таомимиз, ичишга турли туман ичимликлар бисёр. Лекин атрофга теран кўз билан боқадиган бўлсак, яқин ва узоқ атрофимиздаги кўпгина давлатларда бўлаётган урушлар, касалликлар, очарчиликлар, бошпанасиз ...


Путин Россия душманларига: "Дафн маросимингизда шамоллаб қолмасам гўргайди"\nТОШКЕНТ, 23 окт — Sputnik. Владимир Путин "Валдай" мунозаралар клуби йиғилишида иштирок этди, президент видеоалоқа орқали чиқиш қилди. Жорий йил мавзуси — "Пандемия сабоқлари ва янги кун тартиби: жаҳон инқирозини қандай қилиб дунё учун имкониятга айлантириш мумкин".\nДавлат раҳбарининг муҳим баёнотлари - РИА Новости материалида.\n"Россияни сўниши"ни кутиш ҳақида\nЎз чиқишида Путин айрим давлатлардаги Россиянинг ҳолдан тойишига умид қилинаётгани бўйича фикр билдирди.\n"Давлатимизни мустаҳкамлаб, дунёда ва бошқа давлатларда нималар рўй бераётганини кўриб, Россиянинг секин-аста сўнишини кутаётганларга шуни айтмоқчиман: бизни бу ҳолатда бир нарса ташвишга солмоқда: дафн маросимингизда шамоллаб қолмасак гўргайди".\nПрезидент Россия ўзининг ақлий, ҳудудий, иқтисодий ва ҳарбий имкониятлари ва салоҳиятини адекват баҳолашини таъкидлаб ўтди.\n10:30 23.10.2020 (Янгиланган 10:43 23.10.2020)


ИнтерФУТБОЛ :: Аббос ҒУЛОМОВ: «ЎЗ ЎЙИНИМДАН ҲЕЧ ҚАЧОН ҚОНИҚМАЙМАН»\nАббос ҒУЛОМОВ: «ЎЗ ЎЙИНИМДАН ҲЕЧ ҚАЧОН ҚОНИҚМАЙМАН»\n- Португалия муваффақиятининг калити нимада деб ўйлайсиз?\n- Бу термани Европа Бразилияси деб бежиз айтишмаган. Таркибида тенг савиядаги футболчилар йиғилган. Асосий сир уларда дунёнинг энг яхши ўйинчиси - Криштиану Роналду борлиги.\n- Аргентинада Месси бор... Лекин натижалар яхши эмас-ку?!\n- Лотин Америкаси вакилининг муаммолари мутлақо бошқа. Уларга тажрибали мураббий керак.


Тошкентда таэквондо бўйича жаҳон чемпионатининг тантанали очилиш маросими бўлиб ўтди\nХабарингиз бор, бугун пойтахтимизда таэквондонинг WT йўналиши бўйича кадетлар ўртасида жаҳон чемпионати старт олди. “Универсал” спорт саройи мезбонлик қилаётган мусобақа юртимиз ва халқаро спорт жамоатчилигининг диққат-эътиборида бўлиб турибди. Мусобақа очилиш маросимидан аввал жаҳон таэквондо федерацияси раҳбари Чунг Вон Чой ҳамда Ўзбекистон Республикаси Бош вазир ўринбосари Азиз Абдуҳакимов иштирокида учрашув бўлиб ўтди. Унда, шунингдек, Миллий олимпия қўмитаси президенти Рустам Шоабдураҳмонов, Жисмоний тарбия ва спорт вазири Дилмурод Набиев ҳам иштирок этдилар.\nУчрашув давомида юртимизда таэквондо спорти тараққиётини янги босқичга олиб чиқиш, диёримизда бу каби йирик халқаро мусобақаларни кўпроқ ўтказиш каби масалалар хусусида музокара олиб борилди. Шунингдек, Чунг Вон Чой Ўзбекистон Миллий университетида таэквондо факультетининг ташкил этилиши ва спортчиларимиз халқаро майдонда қайд этаётган натижалар Президентимиз томонидан ушбу спортга кўрсатилаётган катта эътибор намунаси эканлигини таъкидлаб ўтди. Учрашув якунида Азиз Абдуҳакимов мартабали меҳмонга эсдалик совғаларини топширди.\nШундан сўнг барчанинг нигоҳи мусобақанинг тантанали очилиш маросимига қаратилди. Унда Чунг Вон Чой ва Азиз Абдуҳакимов сўзга чиқиб, ушбу жаҳон чемпионатининг юқори савияда ташкил этилганлигига алоҳида урғу бериб ўтишди.\nМартабали меҳмонлар томонидан мусобақа очиқ деб эълон қилингач, анъанага мувофиқ спорчти, мураббий ва ҳакамлар номидан бир нафардан вакил сўзга чиқиб, беллашув давомида ҳалол рақобат олиб боришга қасамёд қабул қилишди.\nШундан сўнг маросимнинг бадиий қисмига навбат берилди. Унда Жанубий Кореядан келган ёш таэквондо жамоаси ўзлари тайёрлаб келган чиқишлар билан мухлислар олқишига сазовор бўлдилар. Шунингдек, ўзбек-корейс маданиятини бирлаштирувчи куй-қўшиқ ва рақслар ҳам томошабинларнинг диққат-марказида бўлди.\nТантанали очилиш маросими якунлангач мусобақанинг биринчи кун дастуридан ўрин олган финал жанглари бошланди.\nМуҳаммадкарим Хуррамов: Ғалабадан кейин ўзимга бўлган ишонч янада ортди\nЕвропалик мутахассис ёш стол теннисчиларимиз билан ўз билимларини ўртоқлашмоқда\nЎзбекистонлик спортчи таиландлик жангчини ўз ватанида мағлубиятга учратди


Россияликлар кредит ботқоғига ботмоқда: банклар хурсанд, иқтисодчилар огоҳлантирмоқда – mulkdor.com\nOctober 24 2017, 08:10 БизнесДунёЖамиятИқтисодМақолаларМинтақаЎзбекистон\nБанклар кредит маҳсулотларига бўлган талабнинг юқорилигидан хурсанд бўлмоқда, оддий фуқаролар эса эски қарзларни қоплаш учун янгиларини олмоқда. Eurasianet.org маълумотларига кўра, 45 млн нафардан ортиқ россияликлар – мамлакатнинг меҳнат билан банд аҳолисининг ярмидан зиёдроғи қарз маблағлари ҳисобига яшаётган бўлса, уларнинг 8 млн га яқини тўловларни амалга ошира олмасдан, тўлақонли банкротликка юз тутган.\nМақола migrant.mobi сайтидан олинди\nСўнгги уч ярим йил ичида аҳолининг банк олдидаги муддати ўтган қарзлари миқдори икки баробарга ошган.\nЯнги кредит “бум”и\nРоссияликлар 2015 йилдан жадал равишда кредитларни тўлашни бошлади.\nБир йил муқаддам Россия иқтисодий инқироз қуршовида қолди: компаниялар ходимлар сонини қисқартиришни бошлади, доллар курси икки баробарга ошди, маҳсулотлар, кийим ва маиший техникалар нархи қимматлашди.\nНатижада аҳоли даромадлари кескин тушиб кетди. Аввалига, 2015 йилда россияликлар қарзларнинг бир қисмини қайтаришди. Бироқ харажатларга бўлган эҳтиёткорона муносабат икки йилча жиловлаб турилди.\n2017 йилда банклар кредитлар бўйича фоиз ставкаларини пасайтирди. Одамлар яна қарз олиш учун навбатларга тура бошлади. Натижада 1 август ҳолатига кўра РФ фуқароларининг кредитлар бўйича жами қарздорлиги рекорд даражадаги 11,3 трлн рублга етди. Жумладан, 2017 йилнинг биринчи ярмида банклар қарийб 1 трлн рубллик истеъмол кредитларини ажратди. Тақдим этилган кредитлар миқдори 2016 йилнинг худди шу даврига нисбатан 38,4 фоизга, истеъмол кредитлари сони эса 28,9 фоизга ошди, дейилади Миллий кредит тарихлари бюроси (МКТБ).\nШунингдек, МКТБ маълумотларига кўра, 2017 йилнинг биринчи ярмида Россияда 2,7 млн янги кредит карталари берилган бўлиб, бу 2016 йилнинг шу даврига нисбатан 29,5 фоиз кўп демакдир. Эски кредит карточкаларидаги чекланган лимит ҳажми ҳам 2017 йил бошидан буён 13,5 фоизга ошган. 2017 йилда ипотека кредити бозорида ҳам рекордлар қайд этилмоқда.\n1 август ҳолатига кўра, РФда умумий қиймати 928 млрд рубллик 508 мингга яқин ипотека кредити ажратилган.\nБу ўтган йилнинг шу даврига нисбатан пул билан ифодаланганда 20 фоиз, миқдор бўйича эса 12 фоизга кўп ҳисобланади, дея қайд этди Ипотека турар-жойларни кредитлаш агентлиги бош директори Александр Плутник. “Биз ҳозирда энг яхши тарихий 2014 йилдан ўзмоқдамиз, шубҳам йўқки, ажратилган ипотека кредитлари ҳажми нуқтаи назардан 2017 йил бутун тарихдаги энг яхши йил бўлади”, – деди ВТБ 24 банки президенти Михаил Задорнов.\nШу вақтнинг ўзида россияликлар тобора қашшоқлашиб бормоқда.\n2017 йилнинг биринчи ярмида аҳоли қўлидаги реал даромадлар миқдори 2016 йилнинг шу даврига нисбатан 1,4 фоизга камайган, дея гувоҳлик бермоқда Росстат маълумотлари. 2014 йилдаги инқироз бошидан буён аҳоли даромадлари қарийб 20 фоизга камайган, дея хулоса берди Олий иқтисодиёт мактаби экспертлари.\n“Аҳоли ҳеч бўлмаганда мақбул ҳаёт даражасини ушлаб туриш учун ҳам пул кўринишидаги реал даромадларининг узоқ муддат давомида тушиб бораётганини қисман қарз маблағлари ҳисобига тўлдиришга ҳаракат қилмоқда”, дея аниқлик киритди Россия Халқ хўжалиги ва давлат хизмати академияси таҳлилчилари. 45 млн дан зиёд киши – мамлакатнинг меҳнат билан билан аҳолисининг ярмидан кўпроғи қарз маблағлари ҳисобига яшамоқда.\nУларнинг ҳар бири ойлик маошининг ўртача тўртдан бир қисмини банкларга топширади, ҳисоб-китоб қилиб кўришди МКТБ мутахассислари. Россияликлар кредитлар бўйича тўловларга кўпроқ сарфлаётган бўлсалар ҳам, муддати ўтган кредитлар сони тобора ошиб бормоқда. Олинган нақд пулдаги (берилган барча кредитларнинг катта қисмни ташкил этади) янги кредитларнинг ярмидан кўпроғи эса эски қарздорликларни тўлиқ ёки қисман қоплашга сарфланмоқда.\nРоссия Марказий банки маълумотларига кўра, 2017 йил 1 август ҳолатида россияликларнинг муддати ўтган кредитлари ҳажми 885 млрд рублни ёки 2014 йил аввалидагидан икки баробардан ошиқроқни ташкил этади. Давлат қарзлари тузилмасида муддати ўтган қарзлар улуши бу даврда 4,4 фоиздан 7,8 фоизга ошди.\n“Бутун ҳаётим жарлик ёқасида…”\nЎсиб бораётган кредит муаммосига жавоб тариқасида Давлат Думаси 2015 йил октябрда банкротлик тўғрисидаги янги қонунни қабул қилди. Қонун амалда гаровсиз кредитларни кўп миқдорда олиб ташлаганлар учун “индульгенция”га айланди. Владимирлик нафақахўр Валентина Налимова банклардан 4 млн рубль қарздор бўлиб қолди.\nБир йил муқаддам у судга борди ва банкротлик эълон қилиш учун ариза топширди. Натижада суд унинг савдоларда сотиш учун мол-мулки йўқ деб ҳисоблади, демак банклар олдидаги барча қарзлар шунчаки ўчириб ташланади. Бироқ барча қарздорлар учун ҳам ҳаммаси омадли якун топавермайди.\nАксарият йирик миқдордаги кредитларни олиш учун гаров талаб қилинишини ҳисобга олганда кўплаб қарздор фуқаролар жиддий муаммоларга дуч келишини айтиш мумкин. Уч йил муқаддам Ростов-На-Донудаги Татьянанинг хусусий бизнеси бор эди. Турмуш ўртоғи билан махсус кийим-бошлар сотар эди.\nЎз хусусий уйларини сотиб олишди. 2011 йилда Татьяна биринчи кредитини олди. Тез орада қизи университетга ўқишга кириб, тўловлар учун пуллари етишмай қолди. Татьяна яна битта кредит олди. Кейин яна. “Ҳозирда суд назоратчиларига берилган учта кредитим бор, яна учтаси муддати ўтмаган. Битта-битта қилиб тўлайман, – дейди Татьяна қарздорлар форумида.\n– Дўконимизни хатлашди, уч йил аввал қурган уйимизни ҳам хатлашди. Лекин бу энг қўрқинчлиси эмас.\nПул етмай қолгандан мен одамлардан фоизга қарз ола бошладим. Бир аёлга тўлай олмаганимда у мени судга берди. Энди Жиноят кодексининг 159-модда 3-қисм (“Фирибгарлик”, 6 йилгача муддатга озодликдан маҳрум қилиш) бўйича даъво қилинмоқда. Турмуш ўртоғим билан ажрашдик, ҳаётим жар ёқасида”.\nБирлашган кредит бюроси ҳисоб-китобларига кўра, қарийб 8 млн россиялик потенциал банкрот ҳисобланади.\nБанкирлар нуқтаи назари\nБанклар кредитларнинг тўланмаслигига ҳозирча юмшоқлик билан жавоб беришмоқда: катта миқдорда қарзи бўлган ва идеал бўлмаган кредит тарихига эга фуқароларга кредитлар ажратишни қисқартирмоқда, деди МКТБнинг маркетинг бўйича директори Алексей Волков.\nРоссияликлар ойликларининг ўртача 25 фоизини кредитларга бермоқда. Банклар томонидан ҳам, қоидага биноан ҳам ҳар ойлик тўловлар оиланинг солиқлар ва мажбурий тўловлар тўлангандан кейинги даромадининг 35-40 фоизидан ошмаслик керак, деб ҳисобланади.\n“Жорий қарздорлик юкламаси кўрсаткичи мақбул даражада сақланиб қолмоқда, – дея ойдинлик киритди Волков. – Шу билан бир қаторда потенциал банкротлар сони ҳам жиддий суръатларда ўсиб бормоқда.\nАниқ-равшанки, бундай ўсиш суръатига фуқаролар реал даромадларининг давомий тушиб бораётгани сабаб бўлиб, мавжуд кредит мажбуриятларини мураккаблаштирмоқда.\nРоссияликларга нима ёрдам беради?\n“Аҳолининг кредит қарздорлиги етарлича баланд”, – деб фикр билдирди TeleTrade компанияси етакчи таҳлилчиси.\nУнинг таъкидлашича, қарзлар муаммосини бутун иқтисодиётни барқарорлаштирмасдан туриб ҳал қилиб бўлмайди. “Вазият аҳоли реал даромадлари сезиларли даражада ошсагина яхшиланиши мумкин.\nАфсуски, бу ҳозирча содир бўлмайди, – деди Гойхман. – Ҳеч бўлмаганда йил якунлари бўйича аҳоли даромадлари қисқаришининг тўхташи эҳтимоли бор”. 2017 йилдаги россияликларнинг кредит қарзларининг кескин ортиши иқтисодиётнинг ривожланиши ва инсоний потенциалга ҳалокатли таъсир кўрсатади.\nЗеро фуқаролардаги қарз юкламаларининг ўсиш суръатлари йил охирига бориб икки баробарга ортади ва барча тарихий рекордларни янгилайди. Оғир қарздорлик уй хўжаликларига таълим ва саломатлик учун сарф-харажат қилишга имкон бермай қўяди. Юқори даражадаги кредит қарздорлиги уй хўжаликларининг харид қобилиятини ҳам тушириб юбориб, иқтисодиётга катта зарар келтиради.\n365info.kz сайтидан олинди.\nСанжар Саид таржимаси.\nПахта теримидан даромад қилиш мумкинми?\nПахта йиғим-терими қишлоқ хўжалигидаги энг бошоғриқ масала. Чунки ҳосил ҳалиям бизда классик усулда, қўлда терилади. Пахта териш машиналари далада номигагина кўриниш беради, ...\nБизнесSeptember 10 2019, 08:09\nРоссия ўзбекистонга экзотик меваларни етказиб ...\nМеваларни экспорт-импорт операцияларни амалга оширишга ихтисослаштирилган Россия улгуржи савдо компанияси "АйБаРус" Ўзбекистон бозорига кириб келмоқда, деб хабар қилди ...\nБизнесApril 5 2018, 10:04


Пандамея шароити аҳолининг кўчалардаги ҳаракатлари, меҳнат қилиши ва фаровон турмуши учун ўз таъсирини кўрсатмасдан қолмади. Бу борада Пахтакор туман электр таъминоти корхонаси пандамея шароитида ҳам иш фолиятини бир зум тўхтатгани йўқ. Корхона томонидан режали ишлар давом эттирилмоқда.\nТуман электр таъминоти корхонаси томонидан бугунги кунда 681 та улгуржи ҳамда 14697 та аҳоли истеъмолчилари электр энергияси билан таъминланмоқда.\n2020-2021 йиллар куз-қиш мавсумида ижтимоий соҳа объектлари, аҳоли истеъмолчилари ва ишлаб чиқариш корхоналарини кафолатли электр энергияси билан таъминлаш учун ишлаб чиқилган чора-тадбирларга асосан 41,2 км 0,4-6-10-35-110 кВли ҳаво тармоқлари, 11 дона 10/0,4 кВ трансформатор пункти мукаммал таъмирланиши режалаштирилган бўлиб, режага асосан бугунги кунгача 38,0 км 0,4-6-10-35-110 кВли ҳаво тармоқлари (92,1%) ҳамда 9 дона трансформатор пункти (81,8%) мукаммал таъмирланди.\n2020 йилда 79,8 км 0,4-10-35-110 кВли ҳаво тармоқлари, 20 дона трансформатор пунктини жорий таъмирлаш режалаштирилган бўлиб, режага асосан 71,9 км ҳаво тармоқлари (90,1%) ҳамда 19 дона трансформатор пункти (95,0 %) жорий таъмирланди.\nЎзбекистон Республикаси Призидентининг 2016 йил 23 ноябрдаги ПҚ-2661-сонли «2017-2021 йилларда паст кучланишли тармоқларни янгилаш ва модернизация қилиш дастури тўғрисида»ги ҳамда Ҳукуматнинг бошқа қарорлари ижросини таъминлаш мақсадида Пахтакор туман электр таъминоти корхонаси томонидан 2020 йилда 38,9 км ҳаво тармоғи қуриш ва 9 дона трансформатор пункти ўрнатиш режалаштирилган бўлиб, режага нисбатан ҳозирги вақтда 26,9 км (режага нисбатан 69,2%) ҳаво тармоғи қурилган ва 5 дона (режага нисбатан 55,6%) трансформатор пунктлари ўрнатилган.\nЖорий йилнинг 8 ойи давомида «Халқ қабулхонаси» орқали жисмоний ва юридик шахслардан 22 та мурожаат келиб тушган, шундан 21 таси ўз вақтида ижобий ечим топган. 1 та мурожаат юзасидан белгиланган ишлар тугатилиши арафасида. Корхонага тўғридан-тўғри келиб тушган 59 та мурожаатнинг барчаси ҳал этилган.\n"Жиззах ҲЭТК" АЖ матбуот хизмати.


15:30 / 14.11.2017\nАбдулла Арипов бошчилигида Ўзбекистон делегациясининг Германияга расмий ташрифи юзасидан Немис шарқий иқтисодиёти қўмитаси сайтида махсус мақола эълон қилинди. Бу ҳақда Ўзбекистон Республикаси ТИВ матбуот хизмати хабар бермоқда.\n«2016 йилда мамлакат раҳбари ўзгарган Марказий Осиёнинг ушбу давлати Жаҳон Банки томонидан эълон қилинган «Doing Business Report 2018» ҳисоботида энг яхши ўнталик қаторидан жой олган», дейилади мақолада. Қўмита 30 миллиондан ортиқ аҳоли истиқомат қилувчи Ўзбекистон диёрини немис сармоядорлари учун ажойиб имконият, дея баҳолайди.\nГерманиянинг Тошкентдаги элчихонаси тарқатган хабарга кўра, Ўзбекистон бош вазири Абдулла Арипов 14 ноябрь куни Мюнхен шаҳрида ўтказилиши режалаштирилган «Шарқий Европага аҳамият - бизнес билан мулоқот» конференциясида илк марта немис тадбиркорлар доираси олдида нутқ сўзлайди. Унда 200га яқин Шарқий Европа ва Германияда фаолият юритаётган компания вакиллари иштирок этиши кутилмоқда. Тадбирни Бавария Иқтисодиёт вазири Илзе Айгнер очиб бериши белгиланган.\nШунингдек, Ўзбекистон бош вазири 15 ноябрь куни Бавария пойтахтида бўлиб ўтадиган «Ўзбек-Немис бизнес форуми»да иштирок этади.\nТадбирларнинг асосий марказида Ўзбекистонда тадбиркорлик фаолиятини ривожлантириш ва Европа сармоясини жалб этишга қаратилган.\nСамарқанд вилояти ҳокими президентдан узр сўради\n14:20 / 18.04.2018


УМРНИ ХАЗОН ҚИЛИШГА АРЗИМАЙДИ – "Kattaqo'rg'on tongi"\nИнсонга ҳаёт бир марта берилади. Буни яхши англаган инсонлар ҳаётини яхши ишлар, эзгу амаллар қилишга сарфлайди. Аммо шундай инсонлар борки арзимаган пулни, осон йўл билан бойлик топишни орзу қилиб ўзлари билмаган ҳолда жиноят кўчасига кириб қолади.\nШуҳрат Рахимов (исми-фамилияси ўзгартирилган) ҳам нафсини жиловлай олмаганлиги, мўмай пул топишни ўйлаб қилган ноқонуний ҳатти-ҳаракати ортидан судда жавоб беришга мажбур. Шуҳрат тақиқланган экин, яъни таркибида гиёҳвандлик воситалари бўлган “марихуана” гиёҳвандлик ўсимлигини Каттақўрғон туман, Полвонтепа маҳалла фуқаролар йиғинига қарашли “Мухтор” қишлоғидаги уйи атрофидаги пахта даласга қонунга хилоф равишда экиб, етиштириб, қуритиб, 1,94 грамм миқдордаги “марихуана” гиёҳвандлик воситасини қонунга хилоф равишда сотиб ўтказиш мақсадида сақлаб келган. У ниятини амалга ошириш вақтида ҳуқуқни муҳофаза қилувчи орган ходимлари томонидан қўлга олинган.\nСудда у ўз ҳаракатларидан пушаймон эканлигини билдирган, лекин ғишт қолипдан кўчган, у қилган ишига яраша жазо олиши муқаррар. Шундай ҳам бўлди. Судда Ш.Рахимов Ўзбекистон Республикаси ЖК 270-моддасининг 1-қисми ва 273-моддасининг 2-қисми билан айбли деб топилди. У ЖК 59-моддасига асосан тайинланган жазоларни қисман қўшиш йўли билан узил-кесил 5 (беш) йил муддатга озодликни чеклаш жазоси тайинланди.\nИстардикки шу вақт ичида Шуҳрат қилмиши ҳақида чуқурроқ ўйлаб, келгусида тўғри ҳаёт кечиришни ўзига хулоса қилади.


Ўша пайтда “журналистиканинг ҳаётбахш ўзбек модели” ҳақида сафсата сотиб юрганлар бугун қайси бозорларда савдони қизитмоқда – бундан хабарим йўқ, бироқ “Ўзбек матбуоти дод-вой қилиб “тез ёрдам” чақирадиган матбуот эмас, иммунитетни кўтарадиган матбуот”, дея ўзлари тўқиган ёлғонга ўзлари чини билан ишониб юрган мардумларнинг башарасига айни шу дамда бир тикилгим келяпти (ўша вақти тупургим келган Алишер Усмонов анъанасига амал қилиб  ).\n“Халқ тайёр эмас”, деган ҳақоратни элимизнинг манглайига қулга босилган тамғадай жазиллатиб ёпиштирдик. Ҳой, барака топкур (эскирган сиёсий лексика  ), болага йигирма йил атала берсанг, ҳеч қачон қозон овқатга ўрганолмайди – бир умр “тайёр бўлмасдан” ўтиб кетади, десанг қулоқ қоқадиган топилмасди.\nМиясидаги зиндони кенгроқ тенгқурлар журналистикамизнинг бир неча муҳташам ва муаззам кошоналарини ҳазил-чин аралаш “ахтахона” деб алқардик. Катта ниятлар билан соҳага қадам қўйган ёшлар аввалига у ер-бу ердаги тирқишлардан бақириб, эркин овозини оламга эшиттирмоқчи бўлар ва охир-оқибат тирикчилик сиртмоғи ортидан эргашиб (п)ахтахонага судралиб борарди. Асов бўлиб кирган дўнонлар мингги бўлиб чиқар ва “журналистиканинг ҳаётбахш ўзбек модели” хусусида пишқира бошларди. Бизларни айблаб бўлмайди, албатта. Инсон қаерда, қай ишда гўёки эъзоз топса, моддий ва маънавий рағбатлантирилса, беихтиёр ўша томонга йўналиш олади. Тўғри, аввалига бироз оғрийди, чидайсиз, кейин яралар битиб, кўрмагандай бўлиб кетасиз .\nМана энди қовун устига қовун туширяпмиз. Журналистикамизнинг бир қисми жойида депсиниб турибди. Яна бир қисми эса республикадаги жадал ислоҳотлар билан тенгма-тенг югураётгандек таассурот қолдириш учун оёқ-қўлини тез-тез силкитяпти, ер тепиниб тапиллатяпти, холос. Арқонидан бўшалган бузоқдай шаталоқ отиб қолганлар ҳам бор (бузоқ ҳақидаги яна икки мақолни жўрттага эсламаймиз  ). Вазиятга чуқур разм солсак, ҳар уч тоифа ҳам ҳамон “журналистиканинг ҳаётбахш ўзбек модели”дан унчалик узоқлашиб кетолгани йўқ.\nАфлотун дўстим, лекин ҳақиқат устун. Журналистиканинг ўз қатъий принциплари бор. Масалан, бирор тизимдан ярим минг одам ишдан ҳайдалса, агар бу қарор юз фоиз адолатли бўлди, деб ишонилса-да, чин матбуот кетини дўмбира қилиб чалмайди. Ўрмонга ўт кетиб, ҳўлу қуруқ баравар ёнмадимикин, деб шубҳаланади; «омадли»лар қайси мезонлар асосида танлаб олинди, деб савол қўяди ва иштибоҳини текширади, вазиятни аниқлаштиради. Ким бўлишидан қатъи назар, бир инсонга нисбатан каламуш деган сифатни ишлатишга сиёсатда қандай қаралади, билмайман. Лекин 500 одамни каламушга чиқариш журналистика принципларига умуман, асло, зинҳор, мутлақо тўғри келмайди. Йиллар давомида одат тусига кирган яна бир иллат – ҳали суди бўлмаган айбланувчиларни телевизорга чиқариб олиб, “хоин”, “сотқин” ва яна алламбало сўзлар билан сўкиш ҳам, юмшоқроқ қилиб айтганда, ғайриқонуний ҳаракатдир.\nЖиддийлашиб кетдим . Мактубимга кўтаринкилик етишмаётганини ўзим ҳам сезяпман. Охирига пафос керак, албатта. (П)ахтахоналаримиз кейинги бир йилда янги турдаги маҳсулотлар ишлаб чиқаришни ўзлаштириб олганидан халқимиз бениҳоя мамнун. Юртбошимиз раҳнамолигида (п)ахтахоналаримиз кейинги бир йилда тўла қувват билан ишлай бошлаганини ҳатто хорижда ҳам юксак эътироф этишмоқда…\nПрезидент интервьюсининг «расшифровкаси»\n«Миллий тикланиш» газетаси Ўзбекистон президентининг 9 май – Хотира ва қадрлаш куни муносабати билан Хотира майдонида ОАВ вакилларига берган ...


Azam Abidov | Page 38 of 49 | Uzbek poet and translator\nТкачом Пойил Раживан (Ҳиндистон)\nҲинд шоири, очеркнавис, Ҳиндистоннинг Керала штатида 1959 йилда туғилган. Инглиз тили ва адабиёти мутахассислиги бўйича магистрлик унвонини олгач, у Ню-Деҳлига келади ва бир неча газета таҳририятларида журналист бўлиб ишлайди. 1988 йилда у ўзи туғилиб ўсган Керала штатига қайтади, унда Каликат[…]\nРати Саксена (Ҳиндистон)\nРати Саксена – ҳинд шоираси, 1954 йилда таваллуд топган. Жайпурдаги Ражаштон Университетида сабоқ олган. Ведалар, айниқса, Атҳарваведа бўйича махсус тадқиқотлар олиб борган. Инглиз, ҳинд ва малаялам тилларида шеърий китоблари босмадан чиққан. Шеърлари кўпгина тилларга, жумладан, форс ва италян тилларига таржима[…]\nПраяг Сайкиа (Ҳиндистон)\nAzam Abidov 15.05.2012 15.05.2012 Таржималар\nАссамлик шоир ва ёзувчи доктор Праяг Сайкианинг асл касби шифокор бўлиб, унинг олти шеърий ва бир ҳикоялар тўплами нашр этилган. «Тонгни интиқ кутиб» шеърий тўпламида Праяг Сайкианинг инглиз тилида ёзган шеърлари жамланган. Шеър ва таржималари турли хил нашрларда, жумладан, Саҳитя[…]\nНгуен Фан Ке Май (Вьетнам)\nНгуен Фан Ке Май Вьетнам шимолидаги кичик бир қишлоқда туғилган, кейинчалик мамлакат жанубидаги Меконг Делтада ўсиб-улғайган. 1992 йили у Австралияга ўқишга кетиб, у ердан қайтгач Ветнамдаги ҳукуматга қарашли ва нодавлат ташкилотлар ривожига ҳисса қўшган. Асосан аёллар ва болалар муаммосига катта[…]\nҲусайн Ҳабаш (Сурия)\nШоир Ҳусайн Ҳабаш 1970 йилда Суриянинг Африн вилоятидаги курдлар яшайдиган Шайхул Ҳадид қишлоғида таваллуд топган. Айни пайтда у Германиянинг Бонн шаҳрида истиқомат қилади. Илк шеърий китоби “Гуллар қатида” деб номланган. Курд ва араб тилларида ижод қилувчи шоирнинг тўртта шеърий китоби[…]\nМеники эмассан, юрагим…\nЮрагим, Меники эмассан бошқа, Энди бегонадир тўлишган ақлим, Бугун тинч, не тушар эртага бошга, Мен ҳам яшашгами сиз каби ҳақли? Меҳрим, Кўзларимни очдинг уммондай, Чўкканинг манзилда таъна, маломат, Дунё не кўрдики мендай ёмондан, Кутганим бўлсинми комил ҳаловат?\nГўзалларни кўриб чиқаман ўздан, Руҳимда ўрмалар Ҳаной баҳори! Наҳотки дилдорим чиқади эсдан, Наҳот тўкилади ишқим оҳори?! Ҳаной! Мен ҳам бир бандаман юраги зада, Баҳор юртимда ҳам мени изларми? Ахир мен ҳам гоҳи пана-панада Бағрида исингим келар қизларни! Ҳаной!\nУйинг тўлиб қолар: дўстлар қадами, Нигоҳи, гуноҳи, ҳислари ила, Шеърга никоҳланган, ўтли қаламли, Тошкентнинг энг гўзал қизлари ила. Сўфи дўппингга ҳеч қилмаслар парво, Ҳирқа кийиб кел, деб қиларлар кулгу, Шукур, дейсан, ҳали эмассан танҳо, Деразадан чиқиб кетади қайғу. Мусиқа ҳавода[…]\nҲар кун, Юрагимда инжа интиқлик, Бўйнимга осилар соғинч қўллари, Ҳорғин боғчаларда унар тиниқлик, Кутиб сарғаяди умрим йўллари. Кўзимга инади баҳорий анвор, Бағримни тўлдирар ойдин тазарру. Бунчалар лазиздир олами асрор, Ҳаёт қандоқ азиз, умр – табаррук! Ҳар кун, Бир илиқлик туғилар[…]\nСизни кўп қўрқитдим, мазлума хоним, қушдай питирлайди қалб қанотлари, дилними қийнаган севги гумони ва аллакимларнинг илтифотлари? Қочасиз, Тилингиз қилар сотқинлик, тутқун гўзаллардай топмайсиз қўним, Бизни дўст дейишга сўзингиз йўқ, лек Мудом ортимиздан илжаяр ғаним.


Тошкентда нишонланган туғилган кунда 13 киши коронавирус юқтириб олди\n16:50 / 19.06.2020\n18 июнь куни Тошкент вилоятининг Тошкент, Зангиота ва Ўрта Чирчиқ туманларида аҳоли орасида янги ҳолатлар қайд этилган. Тошкент шаҳрида эса туғилган кун нишонланиши оқибатида 13 киши вирусга чалинган.\nСоғлиқни сақлаш вазирлиги 18-19 июнь кунлари аҳоли орасида қайд этилган касалланиш ҳолатлари бўйича батафсил маълумотларни тақдим этди.\n«Аҳоли орасида коронавирусга чалинганлар ичида турли касб эгаларини кўриш мумкин. Шунингдек, касалланиш ҳудудлар кесимида ҳам кенгайиб бормоқда. Анчадан буён коронавирус аниқланмаган яшил ҳудудлар ҳам бир зумда қизил ҳудудга айланаётгани касалликни юқтириб олиш хавфи юқори эканидан дарак беради.\nАввал хабар қилганимиздек, 17 июнь санасида юртимизда коронавирус инфекцияси тасдиқланган 189 нафар беморнинг 13 нафари аҳоли орасида аниқланган бўлса, 18 июнь куни эса 85 нафар бемордан 28 нафари аҳоли орасида тасдиқланди. Икки кунлик маълумотга кўра, умумий касалланиш кўрсаткичи пасайган бўлса-да, аҳоли орасида коронавирусга чалиниш ҳолати кескин ошганини кўриш мумкин», дейилади хабарда.\n18 июнь куни Тошкент вилоятида 14, Тошкент вилоятида 13, Қашқадарё вилоятида эса 1та ҳолат аҳоли орасида қайд этилди.\nЖумладан, Тошкент вилоятида Тошкент туманида яшовчи фуқарода, Зангиота туманида яшовчи фуқаро ва унинг уч нафар оила аъзосида, Ўрта Чирчиқ туманида яшовчи 9 нафар фуқарода, шунингдек, чақириқ бўйича тез тиббий ёрдам машинасида Республика шошилинч тиббий ёрдам илмий маркази қабул бўлимига олиб келинган беморда касаллик қайд этилган.\nБугун соат 10:00га қадар касаллик аниқланган 88 нафар бемордан 10 нафари Тошкент шаҳрида аҳоли орасида қайд этилган.\nЖумладан, Юнусобод туманида яшовчи такси ҳайдовчисида (ўзи келиб намуна топширган), тана ҳарорати кўтарилгач шифокорга мурожаат қилган Олмазор туманида яшовчи уй бекасида, Учтепа туманида яшаб, Сергели туманида озиқ-овқат дўконида ишловчи сотувчида, худди шу тумандаги туғруқ таътилида бўлган уй бекасининг( шу йилнинг 13 июнидан тана ҳарорати кўтарила бошлаган) ўғли ва қизида ҳамда яна Учтепа туманидаги якка тартибдаги тадбиркорда (ўзи бориб таҳлил топширган), Шайхонтоҳур туманида яшовчи фуқарода (12 июндан тана ҳарорати кўтарила бошлаган) ҳам коронавирус инфекцияси тасдиқланган. Мазкур касаллик аниқланган фуқароларнинг аксарияти тана ҳарорати кўтарилгач, шифохонага мурожаат қилишган ва намуна топширишган.\n«Бундан ташқари, коронавирус аниқланган пойтахтлик фуқаронинг туғилган кун муносабати билан ўтказган тадбирида иштирок этган 13 нафар оила аъзоси ва қариндошларига юқтиргани барчамизни ҳушёр торттириши лозим.\nШу боис, шу кунларда турли маросим ва тадбирлар ўтказишдан вақтинчалик тийилиб туришимиз, имкон қадар одамларни тўпламасликка, аҳоли гавжум жойлардан узоқроқ бўлишимиз ўзимиз ва яқинларимизнинг саломатлиги учун энг муҳим қоида эканлигини унутмаслигимиз керак. Шу ўринда ҳозир биргина ана шу воқеа сабаб қанча киши уй ва стационар карантинга олинганлигини айтишни ҳожати ҳам бўлмаса керак.\nХавотирли вазиятдан келиб чиққан ҳолда Соғлиқни сақлаш вазирлиги, яна бир бор, аҳолини, жумладан, фаолияти тикланган соҳаларда меҳнат қилаётган фуқароларни ҳушёрликни йўқотмаган ҳолда, карантин қоидаларига қатъий риоя этишларини сўраб қолади», дейилади Соғлиқни сақлаш вазирлиги Жамоатчилик билан алоқалар бўлими хабарида.


Лола: “Тановар”— болалик хотираларимни ёдга солади”\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Лола: “Тановар”— болалик хотираларимни ёдга солади”\t12:37, 27 сентябрь\tХонанда Лола болалик хотираларини сўзлаб берди.\n“Концерт 2014. ‘Тановар’ Истиғфор рақси. Болалигимда ҳар ёзни Хоразмда бувим билан ўтказар эдим. Бу қўшиқ болалик хотираларимни ёдга солади. Боғдаги токзорни эслайман. Кузда узумлар пишар ва бош-бош бўлиб осилиб турар эди.\nБиз ҳар куни сув ташийдиган қудуқ ҳам эсимда... Ҳар куни тонгда эса биз Хоразм нонларини ёпар эдик. Мен хамирда тешик қилишни яхши кўрардим. Мен бувимни соғинаман. Бахтнинг мана шу ҳолатини соғинаман...”,—деб ёзиб қолдирди Лола ўзининг Instagram`даги саҳифасида.


Абдулла Қодирий. Бизда театру ишининг бориши (1919) | www.ziyouz.uz\nБош саҳифа МатбуотЖадид матбуотиАбдулла Қодирий. Бизда театру ишининг бориши (1919)\nАбдулла Қодирий. Бизда театру ишининг бориши (1919)\n← Аввалги Аввалги Абдулла Қодирий. Бизда аскарлик масаласи (1919)\nКейинги → Кейинги: Абдулла Қодирий. Тиланчилик ёхуд енгил касб (1920)


ЎзА - Кўприклар бунёдкорлигимиз тимсоли\n10.08.2018 12:27 Чоп этиш версияси\nКўприклар бунёдкорлигимиз тимсоли\nЎзбекистон Республикаси Президенти Шавкат Мирзиёев пойтахтимизнинг Чилонзор туманидаги Бунёдкор ва Чўпонота кўчалари кесишмасида қурилган замонавий кўприкни бориб кўрди.\nПойтахтимизда йўл ҳаракати хавфсизлигини таъминлаш, тирбандликларнинг олдини олиш, пиёдалар учун шароит яратиш мақсадида кўплаб кўприк ва йўл ўтказгичлар бунёд этилмоқда. Бунёдкор ва Чўпонота кўчалари кесишмасида қурилган замонавий кўприк шулардан биридир.\nПрезидент Шавкат Мирзиёев ғояси ва ташаббуси билан бунёд этилган ушбу иншоот қадим Тошкентнинг тарихий жозибасини сақлаган ҳолда, уни янгилаш, замонавий мегаполисга айлантириш, пировардида аҳолининг узоғини яқин қилишда жуда муҳим аҳамиятга эга.\n"Ўзбекистон темир йўллари" акциядорлик жамиятига қарашли "Кўприк қурилиш трести" корхонаси бунёд этган йўл ўтказгичнинг умумий узунлиги 667,5 метр, шундан эстакада қисми 488,5 метр бўлиб, баландлиги 8 метр, кенглиги 24,5 метр, 21 устундан иборат. Кўприкда автомобиллар 6 қаторда ҳаракатланади. Шунингдек, 124 метрлик иккита пиёдалар ўтиш кўприги қурилди. Ногирон ва кексаларга қулайлик яратиш мақсадида уларда махсус эскалатор ўрнатилди.\n– Мамлакатимизда кўприк қуриш бўйича ўзига хос мактаб яратилди, – деди Президент. – Ушбу кўприкни барпо этган бунёдкорларга алоҳида миннатдорлик билдираман. Бундан кейин қуриладиган янги кўприклар ҳам сифатли, жуда пухта бўлиши керак. Бунинг учун кўприксозлик бўйича илғор хориж тажрибасини ўрганиб, тажриба алмашиб боришимиз зарур. Бир сўз билан айтганда, кўприклар ҳам бизнинг бунёдкорлик тимсолимизга айланмоғи зарур.\nОбъект қурилишига элликка яқин техника воситаси, 250 дан зиёд ишчи-ходим жалб этилди. Йўл ўтказгични бунёд этишда 35,7 минг куб метр тупроқ, 42,6 минг куб метр бетон ишлари бажарилди. Ҳудудда ободонлаштириш ишлари бажарилиб, атроф кўкаламзорлаштирилди ва манзарали дарахтлар ўтқазилди.\nШу ерда давлатимиз раҳбарига пойтахтимизда ва ҳудудлардаги мавжуд кўприклар ҳолати, тизимдаги янгиликлар ва режалар ҳақида маълумот берилди. «CRAFCO» (АҚШ) компанияси ишлаб чиққан махсус техника ва ихчам механизация ёрдамида йўл ўтказгич ва кўприкларни таъмирлаш лойиҳаси намойиш этилди. Мазкур компания йўл ўтказгич ва кўприкларни мустаҳкамлаш ва фойдаланиш борасида инновацион технологияларни жорий қилишда дунёда энг илғор саналади.\nДавлатимиз раҳбари лойиҳани кўздан кечириб, "CRAFCO" компаниясининг технологияларидан унумли фойдаланиш, бунинг учун мутахассислар малакасини ошириш борасида тегишли кўрсатмалар берди.


БМТ Бош котиби Кофи Аннан Қибриснинг турк ва грек лидерлари оролни бирлаштириш мақсадида тинчлик шартномасини имзолаш ёки имзоламаслик борасидаги қарорни қабул қилиш учун янги муддат – 10 мартни белгилаганларини маълум қилди.\n24 январ 2021, Тошкент вақти: 02:44\nмарт 01, 2003\nБуни Кофи Аннан бугун Никосияда қибрислик грекларнинг президенти Тассос Пападопулос ва қибрислик турклар лидери Раул Денкташ билан учрашувидан сўнг билдирди.\nБМТ таклиф этган режада икки этник гуруҳни бирлаштирадиган ва баъзи умумий тузилмаларга эга бўлган федерацияни барпо этиш кўзда тутилган. Қибрис греклари бу режага қаршилар, чунки унга кўра, фақат 20 минг қочқинларнинг Туркия қўшинлари 1974 йилда босиб олган ерларга қайтишлари мумкин бўлади. Режага, шунингдек, қарши бўлган Денкташ турклар ҳудуди халқаро ҳамжамият томонидан тан олиниши кераклигини таъкидламоқда.\nАгар икки этник гуруҳ бирлаша олмаса, келаси йилда фақат қибрислик греклар Европа Иттифоқига қўшила оладилар.


Чилонзорнинг ишдан олинган эски (ва оддий) ҳокими билан боғлиқ бир муҳим воқеа бор — унинг уйидан салкам 1 млрд сўмлик бойлик ўғирланган » Sangzor.uz - Жиззах янгиликлар портали\nSangzor.uz - биз сизга яқинмиз! » Breaking news » Чилонзорнинг ишдан олинган эски (ва оддий) ҳокими билан боғлиқ бир муҳим воқеа бор — унинг уйидан салкам 1 млрд сўмлик бойлик ўғирланган\nЧилонзор тумани ҳокимининг ўзгаргани ўтган ҳафтанинг муҳим воқеаларидан бири бўлди. Шу вақтгача Сирдарё вилояти ИИБ бошлиғи лавозимида ишлаб келган Шавкат Мавлонов 2018 йил октябридан Чилонзор ҳокимлигига раҳбарлик қилган Сарвар Маҳаметовнинг ўрнини эгаллади. Бу ҳақда ҳафта ўртасида (16 июнь куни), (жамоатчилик наздида) ҳеч бир тадбир-тадориксиз, гўёки кутилмаганда эълон қилинди.\nАйни вақтда, Чилонзорга куч ишлатар тизимдан ҳоким тайинланиши тумандаги кечиктириб бўлмас масалалар йиғилиб қолгани ва уни «профессионал туман ҳокимлари» ҳал қила олмаслиги билан боғлиқ бўлиши мумкин — гап қандай масалалар ҳақида кетаётганини эса Чилонзорга шундоққина қўшни Учтепа тумани аҳолиси ички ишлар вазири Пўлат Бобожоновга йўллаган очиқ мурожаатидан англаш мумкиндек.\nСарвар Тошматович «профессионал туман ҳокимлари» гуруҳига мансублардан эди. У Чилонзорга ҳоким бўлгунига қадар икки йил (2016—2018 йилларда) Яккасарой туманига раҳбарлик қилган, ундан аввал эса салкам олти йил (2010—2016 йилларда) Бектемир туманини бошқарган. «Дарё» манбаси берган маълумотга кўра, Маҳаметов «ҳозирда соғлиғини тикламоқда», фаолиятини қаерда давом эттириши эса яқин вақт ичида маълум бўлади. Нима бўлганда ҳам, унинг ишдан олинишини, аслида, кўп ҳам кутилмаган воқеа деб бўлмайди — президент Мирзиёев уни 2021 йил бошидаёқ ишдан ҳайдамоқчи бўлган.\n«Лекин у ёлвориб, топшириқларни уч ой ичида бажара олишини айтди», — деганди Шавкат Мирзиёев 15 январь куни Юнусободда бўлган фаоллар учрашувида (худди ўша учрашувда президент пойтахт ҳокими Жаҳонгир Ортиқхўжаевга Чилонзор ҳокимини мақтагани ва унга «адвокатлик» қилганини қоралаган).\nАфтидан, топшириқлар орадан уч эмас, беш ой ўтса ҳам кўнгилдагидек бажарилмаган, шу боис Сарвар Маҳаметов энди вақтинча ишсиз (эҳтимол, бу унинг туманларга ҳокимлик қилиш бўйича марафонидаги қисқа муддатли танаффусдир бор-йўғи). Балки, шунинг учундир, «Сарвар Маҳаметов даврида Чилонзорда шундай ўзгаришлар бўлди», деб айтгулик (Қатортолни намунавий кўчага айлантиришга доир унчалик ҳам муваффақиятли чиқмаган саъй-ҳаракатларни ҳисобга олмаса), кўзга кўринарли бир иш ҳам йўқдир (тўрт ҳоким ўртасида ўтказилган сўровда айнан Маҳаметов охирги бўлгани ҳам шу билан изоҳланар). Аммо Сарвар Маҳаметовнинг Чилонзордаги ҳокимлик даврида ёдда қоларли бир воқеа бор барибир. У ҳам бўлса, собиқ ҳокимнинг Юнусободдаги уйи билан боғлиқ.\n«Чилонзор ҳокимининг уйига ўғри тушди!»\n2018 йил декабрининг ўрталарида шундай хабар тарқалди — 5 декабрь куни ҳокимининг уйида йирик ўғрилик амалга оширилган, уч киши катта миқдордаги заргарлик буюмлари ва пулни ўғирлаб кетган. Ҳодиса юзасидан Юнусобод туман ИИБ томонидан Жиноят кодексининг 169-моддаси 4-қисми «а» банди (жуда кўп миқдорда ўғрилик) аломатлари билан жиноят иши қўзғатилган, 7 декабрь куни гумонланувчилар — икки эркак ва бир аёл қўлга олинган, орадан икки кун ўтиб уларга нисбатан қамоққа олиш тарзидаги эҳтиёт чораси қўлланилган. 2019 йил 5 апрелида жиноят ишлари бўйича Юнусобод тумани ўғриликни содир этишда айбдор деб топилган М.М. ва К.Г. 8 йилга, Г.Р. (аёл киши, тўрт боланинг онаси) эса 5 йилга озодликдан маҳрум қилинган.\nТергов маълумотларига кўра, М.М. (муқаддам бир марта судланган), К.Г. (муқаддам тўрт марта судланган) ва Г.Р. (муқаддам судланмаган) ўзаро тил бириктириб, ҳокимнинг рафиқаси Д.М. ва бошқаларни олти ой давомида кузатган. Г.Р. Чилонзор ҳокимнинг рафиқаси билан бир жойда — Тошкент педиатрия тиббиёт институтида инглиз тили ўқитувчиси сифатида ишлаган. Айнан у К.Г.га ҳокимнинг рафиқасига тегишли сумкадан унинг уйи калитларини олиб, нусха кўчирган. Ўғрилик содир этилишидан аввал ҳокимнинг уйи бир неча кун кузатилиб, ўрганилган — уйнинг орқа томонидаги кириш эшигига кузатув камералари ўрнатилмагани аниқлангач, 5 декабрь куни М.М. уйга нусха кўчирилган калитлар билан кириб, тақинчоқлар ва пулларни ўғирлаб чиққан.\nҲуқуқ-тартибот органларидаги манбанинг маълум қилишича, Чилонзор ҳокимининг уйида ўғирлик бўлган куни унинг рафиқаси 102 рақамига қўнғироқ қилиб, уйидан 102 минг доллар ва 140 миллион сўмлик қимматбаҳо заргарлик буюмлари йўқолгани ҳақида хабар берган. Суд маълумотларига кўра, 118,85 миллион сўмлик қимматбаҳо буюмлар ва 102 минг доллар (Марказий банкнинг 2018 йил 5 декабрдаги курси бўйича 848,11 миллион сўм) — жами 966,96 миллион сўмлик қимматликлар ўғирлангани тасдиқланган.\nҲокимнинг уйидан ўғирланган қимматбаҳо буюмлар орасида, жумладан,\n8,3 миллион сўмлик бир жуфт кўк кўзли аёллар тилла зираги ва бир дона аёллар тилла узуги;\n3,3 миллион сўмлик тилла кулони билан бирга бир жуфт аёллар тилла зираги ва бир дона аёллар тилла узуги;\n1,5 миллион сўмлик бир жуфт бриллиант кўзли аёллар тилла зираги ва бир дона аёллар тилла узуги;\n2,5 миллион сўмлик икки дона эркак ҳамда аёлларга тегишли тилла узуклар;\n16 миллион сўмлик бир дона аёллар тилла билагузуги, бир жуфт қора рангли марварид кўзли аёллар тилла зираги ва бир дона аёллар тилла узуги;\n1 миллион сўмлик бир дона пушти рангли марварид кўзли аёллар тилла зираги;\n1,5 миллион сўмлик бир дона аёллар тилла занжири;\n800 минг сўмлик бир дона аёллар тилла кулони,\n5,5 миллион сўмлик бир жуфт аёллар тилла зираги, бир дона аёллар тилла узуги ва бир дона аёллар тилла билагузуги;\n5,5 миллион сўмлик бир жуфт яшил кўзли аёллар тилла зираги, бир дона аёллар тилла узуги ва бир дона аёллар тилла кулони;\n17 миллион сўмлик бир жуфт бриллант кўзли аёллар тилла зираги ва бир дона аёллар тилла узуги;\n2,5 миллион сўмлик сапфир кўзли аёллар тилла узуги;\n1,5 миллион сўмлик бир жуфт аёллар тилла зираги ва бир дона аёллар тилла узуги;\n1,2 миллион сўмлик бир дона брилиант кўзли «Роза» аёллар тилла узуги;\n8,4 миллион сўмлик бир жуфт брилиант кўзли «Виноград» аёллар тилла зираги;\n20 миллион сўмлик «Мак-тайм» эркаклар қўл соати;\n850 минг сўмлик бир дона аёллар тилла занжири ва бир дона аёллар тилла кулони;\n1,3 миллион сўмлик бир дона Chanel аёллар тилла кўл занжири;\n800 минг сўмлик бир дона аёллар тилла қўл занжири;\n1,5 миллион сўмлик икки дона «Сарвиноз» ва «Хонзода» ёзувли болалар тилла қўл занжири;\n2 миллион сўмлик бир дона эркаклар тилла узуги;\n2 миллион сўмлик бир дона аёллар занжири;\n4 миллион сўмлик бир дона аёллар тилла занжири (тросс);\n800 минг сўмлик икки жуфт аёллар кумуш зираги ва икки дона кумуш узуги;\n8 миллион сўмлик Николай пошшо даврига мансуб уч дона тилла танга;\n300 минг сўмлик икки дона қўл соати;\n800 минг сўмлик бир дона Orient русумли аёллар қўл соати бўлган.\nКим билсин, балки 2018 йилги шу ҳодисадан сўнг Ўзбекистон расмийлари амалдорларнинг даромадларини мажбурий декларация қилиш тартибини жорий қилиш ҳақида жиддий бош қотира бошлагандир. Бахтга қарши, бу тартибни жорий этиш йилдан йилга кечикмоқда (дастлабки режа бўйича, бу тартиб 2020 йил 1 январдан жорий этилиши керак эди, кейинчалик 2021 йил 1 январигача кечиктирилган эди, энди 2022 йил 1 январдан дейиляпти).\nЭнг ками 1 500, энг кўпи 1 400 000 доллар — ерфуруш амалдорлар маълум қилинди\nОдилжон Абдуқаҳҳоров «Ўзбекконцерт» раҳбарлигидан кетди\nАна холос! Энди аёл раҳбарлар ҳам ҳақорат қилишга ўтди: "Итдан бўлгансан..."\nСирдарёда илк бора аёл киши туман ҳокими бўлди


Умид Аҳмаджонов Парижда давом этаётган ОФК конгрессида иштирок этмоқда\nЭртага 5 июнь куни Франция пойтахти Париж шаҳрида ФИФанинг 69-Конгресси иш бошлайди. Бугун ана шу конгрессдан олдин турли қитъа футбол конфедерацияларининг конгресслари бўлиб ўтмоқда.\nОсиё футбол конфедерациясининг навбатдан ташқари конгрессида ташкилотга аъзо футбол ассоциациялари раҳбарлари қаторида Ўзбекистон футбол ассоциацияси Биринчи вице-президенти Умид Аҳмаджонов ҳам қатнашмоқда.\nКонгресс давомида бир қатор масалалар кўриб чиқилади ҳамда муҳокама қилинади. Жумладан, ОФКнинг 2018 йилга фаолияти таҳлил қилинади ва 2019 йилга режалар бўйича фикр алмашилади. Шунингдек, Жаҳон чемпионати - 2022 мусобақасига тайёргарлик масалалари борасида ҳам сўз юритилади. Молиявий масалалар бўйича аудиторларнинг ҳисоботлари тингланади.\nОФКнинг конгрессида юқори мартабали иштирокчилар қаторида ФИФА президенти Жанни Инфантино ҳам қатнашаётганини таъкидлаб ўтиш зарур.\nОФК фаолиятига доир Умид Аҳмаджонов ЎФА фаолиятига доир\nБугун “CAFA U-16 championship-2019” мусобақаси старт олади\n"Пахтакор" стадионида ўтказилган тарихий беллашувлар: чемпионлик ўйинлари, Еврокубоклар ва бошқалар\nДостон Ҳамдамов: Аста-секин яхши ҳолатга кириб боряпмиз


18:45 / 25.11.2016 36730\nУ ўз чиқиши аввалида Ўзбекистоннинг биринчи президенти, марҳум Ислом Каримовнинг ватан олдидаги хизматларини ҳамиша қадрлаш барча учун «фарз ва қарз» эканини таъкидлаган. Шавкат Мирзиёев минглаб ташаббускорлар томонидан Тошкент шаҳрида Ислом Каримов номидаги майдон барпо этиш ва унга биринчи президент ҳайкали ўрнатилиши бўйича таклифлар билдирилаётганини айтиб ўтиб, бу ташаббусни қўллаб-қувватлашга чақирган.\nОлдиндаги вазифалар тўғрисида сўзлар экан Шавкат Мирзиёев халқ эркин овоз бериш, ўз хоҳиш-иродасини эркин билдириш орқали ўзининг эртанги куни, мамлакатнинг келгуси ривожланиш йўлини яна бир бор аниқлаб, тасдиқлаб олишини таъкидлаган.\nПрезидентликка номзод Тошкент аҳолисининг маданият, санъат, фан, спорт, таълим, соғлиқни сақлаш ва бошқа соҳалар ривожига қўшган ҳиссаларини эътироф этган.\nУ замонавий ўзбек илм-фани тарихи ва тараққиётини албатта Тошкент шаҳрисиз тасаввур этиб бўлмаслигини, бугунги кунда Тошкент йирик илмий ва маданий марказ,том маънода маърифат ва маънавият, ёшлар ва талабалар шаҳри ҳисобланишини қайд этиб ўтган.\nШавкат Мирзиёев зиёлиларнинг меҳнати қанчалик оғирлигини яхши билишини айтиб, уларни ўзига яқин олиши, уларни жамиятни олға етаклайдиган фидойи инсонлар сифатида билишини таъкидлаган. У ўз сайловолди дастурида интеллектуал соҳа аҳлининг меҳнатини қадрлаш, уларнинг изланишларини рўёбга чиқариш учун зарур шароит яратиб бериш масаласи кенг ўрин эгаллаганини қайд этган.\n«Мана, 40 йилдирки, менинг ҳаётим ва фаолиятим жонажон Тошкент шаҳри билан боғлиқ ҳолда кечмоқда. Айни шу азим шаҳарда олий таълим олдим, туз-насиба топиб, оилали бўлдим, фарзандлар, набиралар кўрдим, минг-минглаб дўсту биродарлар, маслакдошлар орттирдим. Қанча-қанча улуғ инсонлар билан мулоқотда бўлиш, биргаликда ишлаш бахти насиб этди. Қаерда, қайси вазифада ишламайин, пойтахт аҳлининг самимий муносабати, меҳр-оқибатини, қўллаб-қувватлашини доимо ҳис қилиб келаман ва бунинг учун яна бир бор барчангизга миннатдорчилик билдираман. Гўзал пойтахтимизда мустақиллик йилларида амалга оширилган улкан ишларда менинг ҳам камтарин ҳиссам борлигидан ҳамиша фахрланиб юраман», дея қўшимча қилган у.\nНомзод Тошкент шаҳрида бартараф этилиши лозим бўлган ва амалга оширилажак лойиҳаларни келтириб ўтган.\nТошкент шаҳрини келгуси беш йилда ривожлантириш бўйича ишлаб чиқилган иқтисодий дастурда, биринчи галда, ривожланган мегаполисларга хос бўлган, юқори технологияга асосланган, дунё бозорида рақобатдош саноат маҳсулотларининг янги турларини ишлаб чиқариш, замонавий хизматлар кўрсатишни ташкил этиш ва ахборот инфратузилмасини ривожлантириш ҳисобидан иқтисодий ўсишнинг юқори суръатларини сақлаб қолиш назарда тутилган.\nБу борада янги иш ўринларини яратиш энг устувор вазифамиз бўлиб қолади. Ҳисоб-китобларга кўра, Тошкент шаҳрида коллежлар, академик лицейлар, олий таълим муассасалари битирувчилари ва ишга муҳтож аҳоли учун муносиб иш ҳақи тўланадиган қарийб 80 минг янги иш ўринлари ташкил этишимиз лозим. Ушбу вазифани бажариш учун қуйидаги муҳим чора-тадбирларни амалга оширишимиз зарур.\nБиринчидан, биз электротехника, машинасозлик, қурилиш-пудрат ташкилотлари, медицина хизматларини кўрсатиш соҳаларида фаолият юритаётган кичик бизнес корхоналари учун янги рағбатлантирувчи асослар яратамиз.\nШу борада бундай корхоналарда мавжуд имтиёзлардан фойдаланиш учун ходимларнинг йиллик сонини 120 тадан 240 кишигача оширишга имкон берадиган Ҳукумат қарори лойиҳаси ишлаб чиқилади. Бунинг натижасида ушбу тармоқларда жами 15 мингга яқин янги иш ўринлари ташкил қилинади, йиллик 1 триллион 600 миллиард сўмдан ортиқ қўшимча маҳсулотлар ишлаб чиқарилади ва хизматлар кўрсатилади.\nИккинчидан, маълумки, Тошкент шаҳрида банк ва молия институтларининг марказий идоралари фаолият юритади. Бинобарин, бу ерда банк хизматларининг турлари ва сифати бўйича ҳали ишга солинмаган катта имкониятлар мавжуд.\nШу сабабдан тижорат банклари томонидан тадбиркорларга арзон фоизли кредитлар бериш орқали уларнинг лойиҳаларини молиялаштириш ҳажмини кўпайтириш ҳисобидан қанча-қанча янги иш ўринлари яратиш мумкин. Мисол учун, Тошкент шаҳрида 22 та тижорат банки ва уларнинг 123 та филиаллари фаолият юритмоқда. Уларда 38 мингдан ортиқ мижозларга хизмат кўрсатилмоқда.\nАгар тижорат банкларининг ҳар бир мижози томонидан қўшимча равишда камида 3 тадан иш жойи яратилса, Тошкент шаҳри бўйича қўшимча тарзда 114 мингта иш ўринлари яратилади.\nШу боис тижорат банклари томонидан 2017 йилда кичик бизнес ва хусусий тадбиркорлар учун қарийб 1 триллион 208 миллиард сўмлик, йиллик 9-10 фоизли имтиёзли ставкада микрокредитлар бериш дастури ишлаб чиқилади.\nУчинчидан, тадбиркорлик фаолиятини янада эркинлаштириш бўйича қабул қилинган ҳужжатлар, ўйлайманки, барчангизга яхши маълум.\nМамлакатимиз тадбиркорлари режадан ташқари ва муқобил текширишларнинг бекор қилинишини, бизнес юритиш учун дадил, қўрқмасдан шахсий маблағларини ишлатиш ёки мулкини гаровга қўйиш, иш ўринлари ташкил этиш, ўз оилалари ва ишчиларини даромад билан таъминлаш имконини берадиган янги қонуний нормаларни катта хурсандчилик билан қабул қилишди.\nБироқ, қабул қилинган бу нормаларнинг амалиётга тўлиқ татбиқ этилиши бизнинг асосий вазифамиз бўлиши зарур. Давлат ва назорат қилувчи органларнинг ҳар бир раҳбари ўз идораси ҳамда ходимлари томонидан тадбиркорларнинг қонуний ҳуқуқлари бузилиши учун шахсан жавобгар бўлиши лозим. Тадбиркорларнинг ишончини суиистеъмол қилишга бизнинг ҳеч қандай ҳаққимиз йўқ.\nБизнинг бош вазифамиз – тадбиркорликни ривожлантиришни рағбатлантириш учун энг қулай шарт-шароитлар яратишни таъминлашдир. Бизнес билан шуғулланаётган ҳар бир кишида давлат томонидан қўллаб-қувватланишига қатъий ишонч бўлиши шарт. Одамлар бизнес билан шуғулланишдан манфаатдор бўлиши зарур. Тадбиркор ва халқ бой бўлса – мамлакат ҳам бой бўлади.\nТўртинчидан, ўтган йили электрон тизимлардан фойдаланган ҳолда бизнес учун 16 турдаги давлат хизматларини “ягона ойна” тизими орқали амалга ошириш ташкил қилинган эди. Бу бизнес учун сезиларли енгилликлар туғдириб, тадбиркорларни маълумотнома ва рухсат берувчи ҳужжатлар олиш учун амалдорлар кабинетларига ойлаб қатнаб, хонама-хона юришлардан озод қилди.\nШу сабабдан, 2017 йилда соддалаштирилган “ягона ойна” тизими орқали кўрсатиладиган давлат хизматлари турлари 30 тагача кўпайтирилади. Бунда, ушбу жараёнларни амалда татбиқ этилиши бўйича назоратни кучайтириб, уларни бажармаганлик учун маъмурий жазолаш нормаларини киритамиз.\nБарчамизга маълумки, Тошкент шаҳри юқори илмий салоҳиятга эга. Бироқ, ҳар йили ўтказиладиган инновация ярмаркалари туфайли илмий тадқиқотлар натижалари маълум бир даражада йирик саноат корхоналари томонидан фойдаланилса-да, кичик бизнес корхоналари томонидан деярли татбиқ этилмайди.\nБиз, амалий ва инновацион илмий тадқиқотларни тадбиркорлик фаолияти билан бирлаштириш имкониятини берувчи амалий механизмни ташкил этишимиз лозим. Бу эса, бир томондан, инновацион бизнесни ривожлантиришга имконият яратса, иккинчи томондан, илмий тадқиқотларнинг самарасини ошириш учун инвестициялар оқимини кўпайтиришни таъминлайди.\nШу муносабат билан Яшнобод ва Олмазор туманларида кичик бизнеснинг инновацион технопарклари ташкил этилади ва қиймати 102 миллиард сўм бўлган 285 та инновацион лойиҳа амалга оширилади. Натижада ташқи ва ички бозорда харидоргир бўлган 38 турдаги мутлақо янги маҳсулот ўзлаштирилади ва 6 минг 500 та янги иш ўрни яратилади.\nЮқорида қайд этилган таклифлар ва ташаббуслар билан биргаликда Тошкент шаҳрида келгуси беш йилда саноат маҳсулотлари ишлаб чиқариш ва қишлоқ хўжалиги маҳсулотларини қайта ишлаш соҳасида қиймати 2 триллион сўмдан ошиқ ва 156 миллион долларлик жами 281 та лойиҳани амалга ошириш режалаштирилмоқда. Жумладан:\n- Бектемир туманида Универсал банк ва “Ўзбекистон темир йўллари” акциядорлик жамияти томонидан қиймати 20 миллион доллар бўлган, йилига 1500 та юк ташиш вагонларини қайта таъмирлаш лойиҳаси амалга оширилади;\n- Сирғали туманида “Асакабанк” ва “Ўзбекозиқовқатхолдинг” компанияси томонидан “Грин Ворлд” қўшма корхонасида йилига 25 миллион дона қадоқланган мева шарбатлари ишлаб чиқариш лойиҳаси йўлга қўйилади;\n- Миробод туманида Миллий банк ва “Ўзфармсаноат” концерни томонидан “Нано Медик” корхонасида йилига 450 минг дона 9 турдаги дори воситаларини ишлаб чиқариш ташкил этилади;\n- Шайхонтоҳур туманида “Капиталбанк” ва “Ўзэлтехсаноат” компанияси томонидан “Нур инвест технология” корхонасида 2 миллион дона энергия тежайдиган лампалар ишлаб чиқариш лойиҳаси ишга туширилади.\nШулар қаторида бошқа туманларда ҳам жами қиймати 4,8 триллион сўмлик 1650 та инвестиция лойиҳаларини амалга ошириш назарда тутилмоқда. Бунинг натижасида 48 мингта янги иш ўрни ташкил этилади. Ушбу лойиҳаларни амалга ошириш учун тижорат банклари, тармоқ корхоналар раҳбарлари ва туман ҳокимларидан ташаббускорлик ва ташкилотчилик талаб қилинади.\nШавкат Мирзиёев Ҳасан Руҳонийни табриклади\nШавкат Мирзиёев «Ўзбекистон Республикасининг халқаро шартномалари тўғрисида»ги қонунни имзолади


«Зикр аҳлидан сўранг» тўплами 3-қисми қайта нашр этилди\n10:46 / 30.08.2018 998 pdf Ўқиш режими + -\nШайх Муҳаммад Содиқ Муҳаммад Юсуф ҳазратларининг қаламларига мансуб «Зикр аҳлидан сўранг» тўпламининг 3-қисми.\nНоми: Зикр аҳлидан сўранг 3-қисм\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 2018 йил 24-сонли тавсияси ила чоп этилган\n2-Боб. Суннати набавийа ҳақида\nИймон билан ислом, мўмин билан\nмусулмон орасидаги фарқ\n5-Боб. Нубувват ҳақида\n6-Боб. Кавниёт ҳақида\n7-Боб. Ғайб олами ҳақида\n8-Боб. Бошқа ақийдавий масалалар\nСавобни бағишлаш ҳақида\nбидъат аҳлининг мазҳаби\nБидъат аҳлининг далиллари:\nБидъат аҳлининг далилларига жавоб:\n9-Боб. Таҳорат ва поклик ҳақида\nҒуслни вожиб қилувчи нарсалар\n10-Боб. Намоз ҳақида\n11-Боб. Жамоат намози ҳақида\n12-Боб. Жума намози\n13-Боб. Нафл намози\n14-Боб. Масжидлар хусусида\n15-Боб. Жаноза ва маййит ҳақида\n16-Боб. Қабристон ва мақбаралар ҳақида\n17-Боб. Закот ҳақида\n18-Боб. Садақа ҳақида\n19-Боб. Зикр ва дуо хусусида\n20-Боб. Олди-сотди ҳақида\n21-Боб. Ширкатлар ҳақида\n22-Боб. Иш ва ишчилар ҳақида\n23-Боб. Мулк ва эгалик ҳақида\n24-Боб. Совчилик ҳақида\n25-Боб. Маҳр ҳақида\n26-Боб. Никоҳ ҳақида\n27-Боб. Нафақа ҳақида\n28-Боб. Энагалик ҳақида\n29-Боб. Янги туғилган гўдакка оид ҳукмлар\nАқийқа ва янги туғилган болага қилинадиган нарсалар ҳақида\n31-Боб. Насаб ва фарзанд боқиб олиш ҳақида\n32-Боб. Етимлар ҳақида\n33-Боб. Таомлар ва ичимликлар\n34-Боб. Соф табиат хислатлари ҳақида\n35-Боб. Либослар ҳақида\n36-Боб. Маъсият ва жиноятлар ҳақида\n37-Боб. Алдов ва қалбакилик ҳақида\n38-Боб. Ҳайвонга меҳр ҳақида\n39-Боб. Расм ва тасвир ҳақида\n40-Боб. Аёлларга оид ҳукмлар ҳақида\n42-Боб. Фатво ва қозилик ҳақида\n43-Боб. Туш таъбири ҳақида\n44-Боб. Даволаш ва даволаниш ҳақида\n45-Боб. Пластик жарроҳлик ҳақида\n46-Боб. Яхшилик ва силаи раҳм ҳақида\n47-Боб. Салом бериш ҳақида\n48-Боб. Тасаввуф ҳақида\n50-Боб. Тавба ҳақида\n51-Боб. Хавф ва ражо ҳақида\n52-Боб. Тил офатлари ҳақида\n53-Боб. Қалб касалликларини даволаш ҳақида\n06:00 / 06.09.2018 1184\n11:00 / 30.08.2018 1600\n1514 12:25 / 14.03.2018\n1111 05:00 / 02.02.2015\nЗикр аҳлидан сўранг 106-сони\nЗикр аҳлидан сўранг 106сони.Зикр аҳлидан сўранг, ойномасининг навбатдаги 106сони босмадан чиқди. Одатдагидек, ушбу китобчада Шайх Муҳаммад Содиқ Муҳаммад Юсуф давоми...\n1196 05:00 / 02.02.2015\n1078 05:00 / 02.02.2015


Паралимпиячиларимиз Тошкент халқаро аэропортида тантанали равишда кутиб олинди(Фото)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Паралимпиячиларимиз Тошкент халқаро аэропортида тантанали равишда кутиб олинди(Фото)\t10:03, 21 сентябрь\tБугун, 21 сентябрь куни Тошкент халқаро аэропортида Ўзбекистон Паралимпия терма жамоасини тантанали кутиб олиш маросими ташкил этилди.\n“Olamsport” нашрининг хабар беришича, паралимпиячиларимиз жой олган самолёт тонгги соат 06.15да Тошкент халқаро аэропортига келиб қўнди. Паралимпия терма жамоамиз ҳам худди Олимпиадада иштирок этган спортчиларимиз сингари катта тантана билан кутиб олинди.\nЭътиборлиси, тантанали маросимда айнан Риода ўтган Олимпия ўйинларида совриндор бўлган спортчиларимиз ҳам ҳозир бўлишди. Улар орасида Руслан Нуриддинов, боксчиларимиз Ҳасанбой Дўсматов, Муроджон Аҳмадалиев, Шаҳрам Ғиёсов, Рустам Тўлаганов, курашчимиз Ихтиёр Наврўзов ва бошқа чемпион ва совриндорларни кўришимиз мумкин эди. Шунингдек, кутиб олиш маросимига санъат олами вакиллари ҳам ташриф буюришди. Спорт ва санъат уйғунлигини шундан ҳам кўриш мумкин. Эслатиб ўтамиз, тўрт йилликнинг энг нуфузли мусобақасида 5та спорт турида 32 нафар спортчи билан иштирок этган паралимпиячиларимиз якунда тарихий натижани қайд этишганди. Ана шу 32 нафар спортчимиз мусобақада жами 31та медални қўлга киритган эди.\nКриштиану Роналду жиноий жавобгарликка тортилиши мумкин\t2016 йил давомида қизил йўлакчанинг энг чиройли либос кийган юлдузлари рўйхати аниқланди "Милан" Пепени ўз сафига қўшиб олмоқчи\t"Локомотив" январда Россиянинг "Зенит" клуби билан ўйнайди\tНеймар қаторасига 7 ўйинда гол ура олмади ва шахсий антирекорд қўйди\tА Серия. Рим дербисида "Рома" "Лацио"ни таслим қилди Отправить


18:00 / 22 апрель 161 pdf Ўқиш режими + -\nوَقَالَ عُقْبَةُ بْنُ الْحَارِثِ رَضِيَ اللهُ عَنْهُ: تَزَوَّجْتُ امْرَأَةً فَجَاءَتْنَا امْرَأَةٌ سَوْدَاءُ، فَقَالَتْ: أَرْضَعْتُكُمَا. فَأَتَيْتُ النَّبِيَّ صلى الله عليه وسلم فَأَخْبَرْتُهُ وَقُلْتُ: إِنَّ الْمَرْأَةَ كَاذِبَةٌ فَأَعْرَضَ، فَأَتَيْتُهُ مِنْ قِبَلِ وَجْهِهِ، فَقُلْتُ: إِنَّهَا كَاذِبَةٌ. قَالَ: وَكَيْفَ بِهَا وَقَدْ زَعَمَتْ أَنَّهَا أَرْضَعَتْكُمَا؟ دَعْهَا عَنْكَ. رَوَاهُ الْبُخَارِيُّ وَالتِّرْمِذِيُّ.\n«Уқба ибн Ҳорис розияллоҳу анҳу айтадики:\n«Бир аёлга уйландим. Сўнгра олдимизга бир қора хотин келиб, «Икковингизни эмизганман», деди. Шунда мен бориб, Набий соллаллоҳу алайҳи васалламга хабар бердим ва:\n«Албатта, бу аёл ёлғончи (бўлса керак)», дедим.\n«Қандай қилиб? Ахир у икковингизни эмизганини даъво қилмоқда-ку! Уни қўйиб юбор», дедилар».\nУшбу ҳадиси шариф шаръий эмизиш собит бўлиш йўлини баён қилмоқда. Унда гувоҳлик орқали собит бўлиш мисоли келмоқда. Хусусан, эмизган аёлнинг ўзи гувоҳлик берганлиги зикр қилинмоқда. Шунинг учун ҳам Пайғамбаримиз соллаллоҳу алайҳи васаллам мазкур Уқба ибн Ҳорис розияллоҳу анҳуни хотинидан ажрашишга амр қилдилар. Бу Пайғамбаримиз соллаллоҳу алайҳи васалламнинг ўзлари иштирок этиб, ҳамма нарсадан хабардор бўлиб туриб, чиқарган ҳукмларидир.\n«Умумий ҳолларда бу масалада қандай тасарруф қилинади?» деган саволга Уламоларимиз барча далил ва ҳужжатларни атрофлича ўрганиб чиқиб, қуйидаги жавобни берганлар:\n– Агар бир адолатли аёл эр-хотинга «Мен иккингизни ўзим эмизганман», деса:\n1. Эру хотин бу гапни тасдиқласалар, дарҳол ажрашишлари керак бўлади. Бўлмаса, қози уларни ажрашишга мажбур қилади.\n2. Эр-хотин у аёлни ёлғончи, десалар, никоҳлари бузилмайди. Лекин ажрашганлари афзал бўлади. Чунки адолатли шахснинг гувоҳлиги кучли нарсадир. Шубҳага тушган никоҳ эса афзал никоҳ бўлмайди.\n4. Гувоҳликни хотин тасдиқлайди, эр ёлғонга чиқаради. Бу ҳолатда никоҳ бузилмайди. Аммо хотин эридан қасам ичишни талаб қилиши мумкин. Қасам ичса, яшаб кетаверадилар. Қасам ичмаса, қози ораларини ажратиб қўяди.\nАслида эса шаръий эмизишнинг собит бўлиши учун ёки эр-хотин ўзлари иқрор бўлишлари керак. Бунда «Мен фалончини эмганман», деб айтиши шарт. Ёки адолатли икки эркак киши ёхуд бир эркак ва икки аёл киши биргаликда гувоҳлик беришлари лозим.\n3. Икковларининг (боланинг ва эмизувчининг) қачон ажрашганларини ҳам айтиши керак.\n4. Боланинг сутни ютганлиги, сут унинг қорнига етганини аниқ маълум бўлганлигини ҳам айтиши лозим.\n15:30 / 22 апрель 477\n21:25 / 22 апрель 57\n387 18:07 / 15 апрель\n1152 16:12 / 22 январь\n1377 11:10 / 29.12.2018


«Мегаком»да тинтув: уяли алоқа ширкати раҳбарияти «коррупцион тизимларда» шубҳаланмоқда | ҚИРҒИЗИСТОН ЯНГИЛИКЛАРИ\n«Мегаком»да тинтув: уяли алоқа ширкати раҳбарияти «коррупцион тизимларда» шубҳаланмоқда\nДавлат миллий хавфсизлик қўмитаси (ДМХҚ) «Мегаком» уяли алоқа оператори фаолиятида «коррупцион схемалар» фош қилинганини эълон қилди. Ширкат раҳбарияти 140 миллон сомдан ортиқ пулни ўзлаштирганликда айбланмоқда.\nДавлат миллий хавфсизлик қўмитасининг тарқатган пресс-релизига кўра, «Мегаком» бренди соҳиби «Альфа Телеком» ширкатида «коррупционн тизимлар» фош этилган.\n«Қирғизистон ДМХҚнинг антикоррупцион хизмати «Альфа Телеком» ёпиқ ҳиссадорлик жамияти ширкатидаги текширув жараёнида компания даромадларини ноқонуний четга чиқариш, ўзлаштириш натижисида давлатга умумий миқдорда 142095170 сом миқдорида зарарга олиб келган коррупцион схемалар фош этилган», - хабар қилди қўмита матбуот хизмати.\nДМХҚ ва Бош прокуратура компаниянинг «алоҳида» раҳбарларига қарши бир вақтнинг ўзида жиноий кодекснинг уч моддаси - «ишониб топширилган мулкни сарф этиш ва ўзлаштириш» бўйича жинойи иш кўзғади.\n«К-Ньюс» ахборот агентлигининг шахсий манбаларига таяниб хабар қилишича, ДМХҚ «Мегаком» бош директориАзамат Мурзалиевни қўлга олган.\nКейинчалик ДМХҚ ушбу маълумотни рад этди ва Мурзалиевни қўлга олинмагани ҳақида хабар тарқатди.\nЎзини «Мегаком» бош офиси қоровули деб таништирган одам тинтув бошланиши биланоқ уяли алоқа операторининг бутун раҳбарияти бинодан чиқиб кетганини айтди. У улар айнан қаерга кетганларини ва уларнинг бинони ихтиёрий равишда тарк этганми ёки йўқми деган саволга аниқлик киритмади.\nАввалроқ «Вечерний Бишкек» газетаси ДМХҚда ширкат раҳбари сўроққа тортилмоқда, дея хабар берганди. «К-Ньюс» эса ДМХҚ «Мегаком»га ускуналар етказиб туривчи Хитой кампанияси ZTE-ни тинтув қила бошлади деган хабар тарқатганди.\nВазият эксперталар назарида\nЭкспертларнинг «Клоопга» берган интервьюсида «Мегаком» атрофида содир бўлаётган воқеаларга ўзгача баҳо беришга чақирди.\n«Эгалите» ижтимоий фонди мутахассиси Иван Каменко, «Мегаком»га ўзга кучлар томонидан босим ўтказилмоқда, деб ҳисоблайди.\n«Барча эҳтирос ва жиноий ишларга қарамасдан, «Мегаком» ширкати иқтисодий тупикдан амаллаб чиқа олди, ўз даромадлари суръатини жуда тез ўсдирмоқда», - дейди у.\nУшбу вазиятда ҳаммадан кўпроқ уяли алоқа бозоридаги яна бир йирик рақиб «Билайн» ютиб чиқади, - деб ҳисоблайди Каменко.\n«Жиноий иш янгилиланиши ва терговлар «Мегаком» ширкати фаолияти билан боғлиқ. Унинг обрўйини ерга уриш, уни бозорда қулаши,истеъмолчилар ишончини унга нисбатан пасайтиришга ҳаракат бўляпти», - дейди Каменко.\nСиёсатшунос Марс Сариев эса барчаси ҳукуматнинг «антикоррупцион кураш» доирасида амалга оширилмоқда деган бошқа нуқтаи назарга таянади.\n«Мен ўйлайманки ушбу жараён ҳали бир неча айланиб келади ва шов-шувли ишлар содир бўлади. Фикримча, бу республикада амалга оширилаётган табиий тозалаш жараёнидир», - ҳисоблайди сиёсатшунос.\n«Коррупцион ҳолатларга қаршилик кўрсатиш»\n«Мегаком»даги можаро президет Алмазбек Атамбаевнинг мудофаа қўмитаси билан ўтказган ва унда энг муҳим мавзу сифатида коррупцияга қарши кураш муҳоказа қилинган йиғилиши билан бир вақтга тўғри келди.\nПрезидент, у ДМХҚ таркабидаги (АКС) Антикоррупцион хизматлигига «умид боғлашини» такидлаб ўтиб, шу билан бирга агарда жорий йилнинг биринчи чораги охиригача «сезиларли» натижалар бўлмаса хизмат раиси Бактен Сибигаевни ишдан бўшатилишини айтиб ўтди.\nДМХҚ тўғридан тўғри президентга бош эгади.\n«Мегаком»нинг амалдаги директори Азамат Мурзалиев давлат мулк вазирлиги томонидан бош директорлик лавозимига тайинланган эди.\nАввалги мақолаМатбуот эркинлиги индексида Қирғизистон Ўрта Осиёда энг озод\nНавбатдаги мақолаИИВ: «Северэлектро» чироқни пора эвазига улаган


Аёл номус, эркак номус қўрғони - Hidoyat.uz\nАёл номус, эркак номус қўрғони\nАсосий саҳифа Мақолалар Аёл номус, эркак номус қўрғони\nЧоп этилди Aprel 9, 2019 Аёл номус, эркак номус қўрғониda fikr bildirishni o'chirish\nМинглаб йиллар мобайнида ўзбек аёлининг шахсий ҳаёти деярли йўқ эди. У бир умр эркаклар ори бўлиб яшарди. Шу боис ўзини эркакдан жуда кўп нарса кутиш ва талаб этишга ҳақдор биларди. Бизнинг аёллар ўз ҳаёти билан ҳеч қачон яшамаган. Қиз бола туғилган уйида отаси, ака-укаларига носоқ келтирмаслик, ўзи оила қургач, эри-ю фарзандларини уятга қўймаслик учунгина яшайверади. Шу яшайверишининг ўзи билан бир умр қаҳрамонлик кўрсатади. Чунки у ўзидан кечиб, ҳаётини ўзгаларга бахшида эта билган қудрат эгаси, номуснинг рамзи эди. Шунинг учун эркаклардан чин эркаклик талаб қилишга ҳаммадан ҳам қиз бола ҳақлироқ бўларди. Ўзбек қизининг ору номусни баланд қўйиб ҳаёт кечиргани «Алпомиш» достонида Қалдирғочнинг акасига айтган сўзларида ёрқин намоён бўлади:\nМард бўлиб майдонли кунда юрмаган,\nЙилқичидан бедов сайлаб минмаган,\nОлмос пўлат белга қайраб чолмаган,\nТойталашда қолган ёрин олмаган,\nНармодалар сендан ортиқ бўлами?\nБу сўзимни нега оғир оласан,\nЁринг кетса, қандай элда юрасан?\nТирик юрмай, ака, сен ҳам ўласан…\nҚалдирғочнинг Алпомишга айтган оғир сўзларидаги бир оз шаддодлик, бир қадар ўктамликни одобсизлик деб эмас, балки бир умр ору номус домида бўлган андишали ўзбек аёлининг кўнгил ҳолати сифатида баҳолаш жоиз. Сингил қалбини ўртаган, туйғуларини жунбушга келтирган номус алангаси оға вужудидаги лоқайдлик, хотиржамлик, эринчоқликни куйдириб юборади. Алпомишни эркакча ҳаракатлар, қаҳрамонликлар сари ундайди.\nБугунги ўзбек аёли зиммасида ҳам ана шу маънавий миссия бутун залвори билан турибди. Ўзини уятли ҳолатга солмаслик, айни вақтда, ота, оға-ини, умр йўлдоши ва фарзандларини номусга қўймаслик учун замонавий ўзбек аёли ҳам орини юксак тутиши билан миллати шаънини кўтариши мумкин. Албатта, номус чақириғу даъватлар билан қўлга киритилиб, ушлаб туриладиган хислат эмас. У замон кишисидан адоқсиз фидойиликни талаб этади. Номуссиз бўлишдан осон нарса йўқ. Бунинг учун ҳеч нарса қилмасликнинг ўзи кифоядир. Номусли бўлиш эса ҳамиша, ҳар дақиқада нафс билан кураш олиб бориш демакдир. Номуснинг асосий душмани нафсдир. Қимматбаҳо кийимлар, яхши емишлар, маиший қулайликлар, ўткинчи кайфу сафолар илинжида нафснинг етовига тушиш орни қўлдан бериш сари ташланган қадамлардир. Ҳиссиётли, ҳар нарсага тез берилувчан аёл зоти ана шундай алдамчи ҳолатларга асир бўлмасагина, ўз шаънини тоза сақлайди. Бинобарин, миллати юксаклигига сабаб бўлади.\nАёлнинг оилани барбод бўлишга олиб борувчи тўрт хатоси


Иблисни туёқ ва шохсиз суратга олиш санъати ёхуд халқни захарлаётган ЕОИИ тарғиботи | Fayzbog.uz\n02.11.2019 / Темур Малик /\nТажрибали тарғиботчининг кучи шунчалик улканки, у инсонга ҳар қандай исталган шаклни беришга қодир, ва ҳатто ўз нуқтаи назарида энг ривожланган, энг мустақил бўлган одамлар узоқ вақт давомида бошқа барча маълумот манбаларидан ажратилган бўлса, бу таъсирдан бутунлай қутула олмайди.\nФредерик Август фон Хейк\nТарғибот — бу иблисни туёқ ва шохсиз суратга ола билиш санъати.\nЎзбекистон ЕОИИга кириши кутилаётганлиги ҳақида хабарингиз бўлса керак. Яқинда Россия Федерацияси Бош вазири Дмитрий Медведев юртимизга ташриф буюргани ҳам қайсидир маънода ушбу шубҳаларнинг ҳақиқатга айланишини мустаҳкамлашга эришди. Россия матбуотида тарқалган хабарларга қараганда, учрашув ёпиқ эшиклар ортида ўтказилган. Улар ҳам ушбу учрашувдан бирор бир маълумотга эга эмас, бироқ мустақил экспертларнинг тахмин қилишларича, ушбу учрашувда Ўзбекистоннинг ЕОИИга кириши масаласи кўрилган ва бу борада узил-кесил бир тўхтамга келинган. Бу гаплар қанчалик ҳақиқатга яқин — буни билмаймиз. Расмий ОАВ ҳам бу борада лом-мим дегани йўқ. Кутишдан бошқа чорамиз йўқ. Ҳозирча.\nЯқинда мустақил журналист ва публицист Нозим Сафари ўз телеграм каналида қуйидагича хабар қолдирди:\n“Ўзбекистоннинг Евроосиё иқтисодий иттифоқига аъзо бўлиши узил-кесил аниқ бўлган, шекили. Кеча “Ўзбекистон24” телеканалининг “Қарама қарши” кўрсатувида қарийб барча бир овозда иттифоққа қўшилишни ёқлаб чиқди. Бу эса ЕОИИга қўшилишимиз ҳақида жиддий сигнал. Маълумки, МТРК орқали ҳукумат тез-тез сигналлар бериб боради.\nТўйлар ҳақидаги қарордан олдин ҳам “Муносабат” ток-шоусида тўйлардаги дабдабавозлик роса қораланган эди. Орадан бир ойча ўтар-ўтмас Сенатнинг бу тўғрисидаги қўшма қарори қабул қилинди. Тасодифлар тасодиф эмас”.\nМенга давлатимиз иттифоққа кириш олдидан халқни бу хабарга тайёрлаш тараддудини кўраётганга ўхшаб туюлди. Гўёки кимлардир катта кампанияга старт бергандек. Эътибор беринг, Нозим Сафари “Қарама қарши” кўрсатувида Ўзбекистоннинг ЕОИИга киришини оқлангани ҳамда у ерда иттифоқнинг асосан ижобий томонларини санаб ўтилганини таъкидлаб турган бир вақтда, Телеграмдаги машҳур блогинг “Қўшни маҳалла” ҳам бу ташаббусни қўллаб-қувватлагандек, қайсидир, иқтисодга ҳам, бугунги сиёсатимизга ҳам ҳеч қандай алоқаси бўлмаган собиқ амалдорнинг ушбу сўзларини эълон қиляпти:\n“Ўзбекистоннинг Тожикистондаги собиқ элчиси Шоқосим Шоисломовнинг фикрича, Ўзбекистон албатта Евроосиё иқтисодий иттифоқига (ЕОИИ) қўшилиши шарт! У Иттифоққа қўшилишнинг 10 та фойдали томонини санаб ўтди:\n1. «Чекловларсиз савдо» — ЕОИИ мамлакатлари бозорига божхона тўловлари ва чекловларсиз кириш.\n2. «Транспорт тўсиқларининг олиниши» — ЕОИИ га аъзо мамлакатлар орқали товар экспорт қилишда қулай шарт-шароит ва нархлар.\n3. «Ягона меҳнат бозорини шакллантириш» — Россиядаги ўзбекистонлик мухожирларни «меҳнат патенти» тўловидан озод қилиш ва ЕОИИ мамлакатлари ҳудудида бошқа солиқ тўловларини бекор қилиш.\n4. «Банк-молия бозоритнинг ривожланиши» — ЕОИИ мамлакатлари банклари ва Ўзбекистон банклари ўртасида имтиёзли шартларда ҳамкорлик қилиш имконияти.\n5. «Макроиқтисодий барқарорликни сақлаш» — Ўзбекистонда бозорни тўлдириш ҳисобига нархларни пасайтириш ва инфляцияни енгиллаштириш.\n6. «Инвестицияларни жалб қилишнинг янги имкониятлари» — ЕОИИ мамлакатлари томонидан Ўзбекистонга инвестиция киритиш бўйича имтиёзли шартлари.\n7. «Кооператив алоқаларни фаоллаштириш» — ноу-хау асосида қўшма ишлаб чиқариш корхоналарини яратиш имконияти.\n8. «Умумий энергия бозорига интеграциялашув» — ЕОИИ мамлакатларидан Ўзбекистонга энергия ресурсларини импорт қилишда имтиёзли шартлар ва нархлар.\n9. «Сайёҳлик салоҳиятининг ўсиши».\n10. «Фан ва таълим соҳасида ўзаро ҳамкорлик» — таълим услуби ва методикасини алмашлаш имконияти.\nСанаб ўтилган афзалликларга қарамай, Шоисломов барча техник жиҳатларни синчковлик билан таҳлил қилиш ва Ўзбекистон бозорида рақобатга тайёрланиш зарурлигини таъкидлади. © Kun.uz”.\nЭътиборлиси, бу иқтибос ўзбек интернет журналистикасида юқори поғоналарни эгаллаб турган KunUz сайтида эълон қилинмоқда. Ўзбекистонда бирор бир қарор имзоланиши кутилаётган бир пайтда, ОАВ, телевидение ва ижтимоий тармоқларда ўша қарорнинг фақатгина ижобий томонлари санаб ўтилишига ўрганиб ҳам қолдик. “Тарғибот машинаси” ҳаракатга тушдими, демак билингки, тез орада бирор бир расмий қарор қабул қилинади. Биз бунга биринчи маротаба гувоҳ бўлганимиз йўқ. Масалан, АЭС қурдириш олдидан ҳамма жойда унинг жамиятимизга тегиши мумкин бўлган фойдали томонлари ҳақида роса гапирилган эди. Бу ишлар кенг қўламли амалиёт тарзда олиб борилди ва якунда АЭС қурдириш ҳақидаги қарор қабул қилинди. Ваҳоланки, унинг минус томонлари ҳам етарли эди, аммо бу ҳақда ҳеч ким эслашни истамади ёки эслаганларнинг фикрлари қарши аргументлар остига кўмилиб кетди..\nБирор бир қарор имзоланиши олдидан жамоатчиликка унинг фойдали томонлари билан биргаликда зиёнлари ҳам ошкор этилиш тарафдориман. Халқ ҳаммасини билиб олсин, фикрласин, ўзига керакли маълумотларни кераксизларнинг чангалидан ажратиб олсин-да, ўзи учун керакли хулосалар чиқариб олсин. Давлат ўзи истаган нарсасини кенг қамровли пропаганда йўли орқали халққа тиқиштириши — бу заифлик белгисидир. Демак, у халқнинг фикрлаш ва ўзига керакли бўлган нарсани филтрлаб олиш салоҳиятидан қўрқади. Юқорида Ханс Каспернинг сўзларига мувофиқ иш кўрмай, бизга «иблисни» борича намоиш этиб беришсин.\nМен ЕОИИга киришга бутунлай қаршиман. Бунда биринчи ва энг муҳим фактор — РФ президенти Владимир Путиндир. Токи унинг империялистик ғоялари мавжуд экан, бу мамлакат билан масофа сақлаш лозим. Путиннинг «тили» дея эътироф этиладиган Россия Федерациясининг ЛДПР партияси раҳбари Владимир Жириновский Тожикистондаги ташрифи давомида, дунёдаги энг буюк мамлакат 300 миллионлик фуқароларга эга бўлиши кераклигини айтиб туриб, Ўрта Осиё мамлакатларини РФга қўшилишга очиқчасига даъват этган эди. Владимир Путин ҳам ўз навбатида, АҚШ ва ғарбдан «тарсаки» қабул қилгач ва улар билан яхши алоқаларни қайта тиклаб бўлмасликни англаб етгач, ўз эътиборини Ўрта Осиё, Хитой ва яқин шарқ давлатларига қаратиши табиий. Шунинг учун РФ улар билан алоқаларни мустаҳкамлашга бел боғлаяпти. Бу ишни бажариш учун Путиннинг умри етарлими, йўқми, буни билмайман, аммо Путиндек шахс ўз манфаатлари учун ҳеч нимадан тоймаслигини жуда яхши биламан. Шунингдек, Путин географик жиҳатдан мамлакатни кенгайтириш йўлида ҳар қандай ишга қўл уришга (ҳаттоки бунинг оқибатида молиявий инқирозга дуч келса ҳам) тайёр эканлигини бутун дунёга исботлади. Қримнинг аннексияси бунга ёрқин мисол.\nБундан ташқари ЕОИИга аъзо бўлиш қарори иқтисодий томондан ҳам давлатимизга етарлича ташвиш туғдириши мумкин. Ўзбекистон Россия Федерацияси учун тайёр маҳсулотлар истеъмоли бозорига айланади. Яъни, Ўзбекистоннинг эндигина униб келаётган ишлаб чиқарувчилари синади. Бунинг учун рус корпорациялари бир-икки йиллик демпинг (нархларни бозор даражасидан қуйига тушириш) билан маҳаллий бозорни синдиради. Ўзбекистонликлар эса Россияга фақат қишлоқ хўжалик маҳсулотлари ва арзон иш кучини таклиф қила оладиган бўлиб қолади.\nҚишлоқ хўжалик сектори учун кўп ишчи кучлар керак эмас. Бу дегани — Ўзбекистонда ишсизлик янада ортади. Ёшу-қари эркак ва аёлларнинг Россияга миграцияси янада ортиб кетади. Россияда меҳнат ҳақи янада арзонлашиб кетади ва маҳаллий рус аҳолисининг аксилмигрант ва ирқчилик кайфияти янада қўзғалиб кетади. Ўзи шундоғам ўз давлатидан норози россияликлар аламларини “ўзгалардан” олиш ҳолатлари авжига чиқади. Рус давалати эса, “ёмоннинг кучи япалоққа”, деб четда индамай қараб тураверади ва унинг устига мигрант бошига янгидан янги қийинчиликлар ва солиқлар солади. Билиб қўйинглар, рус ҳукумати ҳеч қачон ирқчилик ва мигрантафобияга қарши ташвиқот олиб бормаган ва олиб бормайди. Бу улар учун тинчликни сақлаш йўлида бажарилиши мумкин бўлган ягона ташвиқот саналади. Сабаби, улар норозилик кайфиятидаги аҳоли эътиборини миграция муаммосига қаратиш орқали, оз бўлса-да, минтақадаги нохуш аҳволни енгиллаштиришга эришишади. Яъни пропаганда ёрдамида халқ эътиборини бошқа томонга қаратишади.\nАрзон ишчи кучи ва арзон қишлоқ хўжалик маҳсулотлари экспорти ватанимизга жуда оз фойда келтиради. Арзон маошга фақат арзон маҳсулотларни олиш мумкин. Бунинг оқибатида, Россия Федерацияси ва Белоруссия юртимизга энг сифатсиз ва зарарли товарларни сотади, чунки ундан яхшироғини олишга ўзбек аҳолининг қурби етмай қолади.\nЕОИИга киришнинг бошқа салбий оқибатлари ҳам бор. Мен фақат баъзиларини келтирдим, холос. Ўйлайманки, холис мутахассислар бундан-да кўпроқ маълумотга эгалар. Бу “иттифоқ” ватанимизни янада қашшоқлаштириши, давлатимизни заифлаштириши, халқимизни эса ночорликка итариши мумкин. Бу “иттифоқ” зўр бўлганида, унга аъзо мамлакатлар (Белоруссия, Арманистон, Қирғизистон) аллақачон оёққа тура олишарди. Афсуски, бугунги ҳолат ундай эмас.\nШунча жон куйдиришимиздан фойда йўққа ўхшаяпти, чунки биз кундан-кунга ЕОИИга яқинлашиб боряпмиз, назаримда. Мадомики, бу ташаббус, бу қарор юзасидан халқдан ҳеч қандай фикр олинмас экан, унда шу халқнинг ўзи раҳбарликка тайинлаган президентга ишонишдан ўзга чорамиз йўқ. Бу ҳам нормал ҳолат аслида. Яъни сиз ўзингиз овоз берган, қўллаб-қувватлаган давлат раҳбарига мамлакатни ишониб топширасиз ва унинг қарорларини ҳурмат қилиб, охиригача чидаб, вазиятни кузатасиз. Агарда бу қарор якунда бизга зафарлар олиб келса, унда президентнинг ўз вақтида танлаган тўғри йўлини мақтаймиз ва олқишлаймиз. Лекин, бунинг акси бўлиб, мен ва бир қанча мутахассисларимиз ҳайиқиш ҳис қилган мудҳиш ҳодисалар юз берса… Унда нима қиламиз? Ҳамма гап мана шунда. “Импичмент” (ишончсизлик вотуми) ҳақидаги қарорни кун тартибига киритиш вақти келди, шекилли.\nFayzbog’jon, xuddi ozingiz, faqat PLUSLAR EMAS MINUSLAR HAM SANAB OTILSIN deganizgizdek, bunyerda ham FAQAT MINJSLAR EMAS PLUSLARNI HAM sanab otsayiz, adolatliii bolarmidi. Yoki sizdek XOLIS tahlilchining kozlari kormadimikin pluslarni


Сардобадаги офатга қарши курашда ёрдам берган 51 нафар Наманган ИИБ ходими тақдирланди (фото)\nСирдарё вилоятидаги Сардоба сув омборида юз берган офатга қарши курашда ёрдам берган 51 нафар вилоят ИИБ ходими тақдирланди. Бу ҳақда вилоят Ички ишлар бошқармаси ахборот хизмати хабар берди.\nФото: Наманган вилоят Ички ишлар бошқармаси ахборот хизмати\nМаълум қилинишича, Президент Шавкат Мирзиёевнинг 26 августдаги фармонига асосан, глобал пандемия ҳамда турли табиий офат ва фавқулодда ҳолатларга қарши курашишга ҳисса қўшган Ички ишлар вазирлиги ва унинг ҳудудлардаги бошқармаларида фаолият юритаётган ходимлар «Меҳр-саҳоват» кўкрак нишони билан тақдирланди.\nНаманганда вилоят ҳокимлиги, ҳуқуқ-тартибот органлари ва бошқа идора вакиллари гувоҳлигида тақдирлаш тадбири ташкил этилган. Сирдарё вилоятида рўй берган офатга қарши курашда масъулият билан хизмат қилган 51 нафар наманганлик Ички ишлар органлари ходимларига «Меҳр-саҳоват» кўкрак нишони топширилган.\nУшбу ходимлар тошқиндан жабр кўрган оилаларга моддий ва маънавий кўмак берган. Улар Сирдарёда нафақат хавфсизлик, балки шикаст етган уйларни қайта қурилишида ҳам хизмат қилган.